-----------------------------------------------------------------------
  4. การประกอบธุรกิจของแต่ละสายธุรกิจ

  -----------------------------------------------------------------------

การประกอบธุรกิจของแต่ละสายจำแนกตามกลุ่มธุรกิจหลัก 4 กลุ่ม ดังนี้

1. กลุ่มสินค้าและบริการทางอุตสาหกรรม

2. กลุ่มสินค้าและบริการทางอุปโภคบริโภค

3. กลุ่มสินค้าและบริการทางเทคนิค

4. กลุ่มธุรกิจต่างประเทศ

1. กลุ่มสินค้าและบริการทางอุตสาหกรรม

กลุ่มสินค้าและบริการที่อยู่ในกลุ่มธุรกิจนี้ ได้แก่ 1. ธุรกิจบรรจุภัณฑ์ 2.
ธุรกิจเครื่องมือและบริการทางวิศวกรรม 3. ธุรกิจผลิตและออกแบบโครงสร้างเหล็ก
โดยมีรายละเอียดดังนี้

1.1 ธุรกิจบรรจุภัณฑ์

1.1.1 บรรจุภัณฑ์แก้ว

บริษัท อุตสาหกรรมทำเครื่องแก้วไทย จำกัด (มหาชน)

(1) ลักษณะผลิตภัณฑ์หรือบริการ
บริษัทเป็นผู้ผลิตและจำหน่ายบรรจุภัณฑ์แก้ว
รายได้จากการจำหน่ายบรรจุภัณฑ์แก้วของบริษัทประมาณร้อยละ 99.5 ของรายได้
มาจากการจำหน่ายบรรจุภัณฑ์แก้วให้แก่กลุ่มอุตสาหกรรมขนาดใหญ่ภายในประเทศเช่น เบียร์ สุรา
น้ำอัดลม เครื่องดื่มเพื่อสุขภาพ อาหารและยา เป็นต้น โดยจำหน่ายผ่านทางบริษัททั้งหมด

(2) การตลาดและภาวะการแข่งขัน

(ก) ลูกค้ารายใหญ่ที่สุดของบริษัทคือ กลุ่มบริษัท ทีซีซี โฮลดิ้ง (กลุ่มบริษัท ไทยเจริญ
คอมเมอร์เชียล) ซึ่งเป็นผู้ถือหุ้นรายใหญ่ของบริษัท
นโยบายบริษัทยังคงเน้นเรื่องการคงไว้ซึ่งการดูแลลูกค้าเดิม ทั้งด้านคุณภาพ
การตรงต่อเวลาและการหาตลาดเพิ่มจากต่างประเทศ
การผลิตผลิตภัณฑ์ใหม่ออกสู่ตลาดเพื่อสร้างความหลากหลายในผลิตภัณฑ์
การรักษามาตรฐานในคุณสมบัติของผลิตภัณฑ์ ขยายคุณภาพด้านบริการ การริเริ่มเทคโนโลยีใหม่ ๆ
การเพิ่มความพึงพอใจของลูกค้า
และการยกระดับคุณภาพผลิตภัณฑ์ของบริษัทให้สูงขึ้นตามมาตรฐานคุณภาพระดับโลกเพื่อรับประกันคุณภาพผลิตภัณฑ์
และการมีกระบวนการผลิตที่ดี เช่น Best Practice Program จาก Owens-Illinois Asia
Pacific ประเทศออสเตรเลีย ระบบ ISO และ Total Quality Management เป็นต้น
และมีส่วนร่วมในการพัฒนาประสิทธิภาพในกระบวนการดำเนินงาน โดยมีเป้าหมายสำคัญคือ
เพื่อมุ่งสร้างความเชื่อมั่นและความพึงพอใจสูงสุดแก่ลูกค้าในทุกด้าน เช่น
การขยายสายการผลิตบรรจุภัณฑ์อาหารที่มีความสะอาดถูกหลักอนามัย
การดำเนินสายการผลิตในห้องควบคุมมลภาวะ

(ข) สภาพการแข่งขันภายในอุตสาหกรรม

ในประเทศไทย มีผู้ผลิตรายใหญ่ในอุตสาหกรรมผลิตบรรจุภัณฑ์แก้ว จำนวน 3 ราย
โดยผู้ผลิตแต่ละรายต่างก็มีลูกค้าหลักของตนเอง อุตสาหกรรมผลิตขวดแก้วเป็นธุรกิจที่ใช้เงินลงทุน
และเทคโนโลยีสูง ทำให้มีผู้ผลิตรายใหม่เข้ามาในอุตสาหกรรมนี้น้อยราย
ยกเว้นรายที่เป็นผู้ใช้รายใหญ่แล้วขยายธุรกิจมาเป็นผู้ผลิตด้วย
การวางแผนการขายและจัดส่งสินค้าให้เพียงพอกับการผลิตที่ต้องดำเนินตลอด 24
ชั่วโมงและตลอดทั้งปี
นับเป็นสิ่งสำคัญในการเพิ่มประสิทธิภาพและควบคุมต้นทุนการผลิตเพื่อสร้างความสามารถในการแข่งขันด้านราคา
การนำเข้าขวดแก้วจากต่างประเทศมีต้นทุนค่าขนส่งและอัตราภาษีนำเข้าร้อยละ 0 - 5
ทำให้มีการแข่งขันจากภายนอกประเทศน้อย ขวดแก้วมีความได้เปรียบบรรจุภัณฑ์อื่นที่เป็นคู่แข่ง เช่น
กระป๋องอะลูมิเนียม ขวดพลาสติกและกล่องกระดาษ คือ ขวดแก้วไม่ทำปฏิกิริยากับผลิตภัณฑ์ที่บรรจุ
จึงมีความปลอดภัยสูง นอกจากนี้
ขวดแก้วสามารถนำกลับมาบรรจุใหม่ได้หลายรอบจึงช่วยลดต้นทุนของสินค้าสำเร็จรูปได้

(3) การจัดหาผลิตภัณฑ์หรือบริการ

(ก) บริษัท มีโรงงานผลิตบรรจุภัณฑ์แก้ว 2 โรง แต่ละโรงประกอบด้วย ที่ดิน อาคารสำนักงาน
อาคารโรงงาน คลังสินค้า เครื่องจักรและอุปกรณ์ต่างๆ

โรงงานที่ 1 หรือ โรงงานราษฎร์บูรณะ ตั้งอยู่ที่เลขที่ 15 หมู่ 1 ถนนราษฎร์บูรณะ
แขวงราษฎร์บูรณะ เขตราษฎร์บูรณะ กรุงเทพฯ มีกำลังการผลิต 700 ตันหลอมต่อวัน

โรงงานที่ 2 หรือ โรงงานบางพลี ตั้งอยู่ที่เลขที่ 78 หมู่ 3 ซอยวัดศรีวารีน้อย ถนนบางนา-ตราด
กม.18 ตำบลหนองปรือ อำเภอบางพลี จังหวัดสมุทรปราการ มีกำลังการผลิต 1,745
ตันหลอมต่อวัน

แต่ละโรงงานได้ติดตั้งอุปกรณ์และเครื่องจักรที่ใช้ในการผลิตที่สำคัญ ๆ ได้แก่ เครื่องผสมวัตถุดิบ
เตาหลอมแก้ว เครื่องขึ้นรูปแก้ว รางอบแก้ว เครื่องตรวจสอบคุณภาพและบรรจุหีบห่อ
ซึ่งเป็นทรัพย์สินที่มีอายุใช้งานยาวนาน

กำลังการผลิตและปริมาณการผลิต

บริษัทเป็นโรงงานที่ทำการผลิตตลอด 24 ชั่วโมง แบ่งออกเป็น 3 กะ ๆ ละ 8 ชั่วโมง
โดยมีรายละเอียดการผลิตในระยะเวลา 3 ปีที่ผ่านมาดังนี้

  ------------------------------- ------------- ------------- -------------
                                  2551          2550          2549

  กำลังการผลิตเต็มที่ (หน่วย : ตัน)      820,260       744,600       744,600

  ปริมาณการผลิตจริง (หน่วย : ตัน)      720,549       624,614       585,120

  การใช้กำลังการผลิต (ร้อยละ)         87.8          83.9          78.6

  อัตราเพิ่มของปริมาณการผลิต (ร้อยละ)   15.4          6.7           1.8
  ------------------------------- ------------- ------------- -------------

วัตถุดิบที่ใช้ในการผลิต

วัตถุดิบที่ใช้ในการผลิตใช้จากแหล่งกำเนิดภายในประเทศร้อยละ 90 โดยปริมาณ และร้อยละ 60
โดยมูลค่า
บริษัทมีนโยบายที่จะจัดหาวัตถุดิบจากแหล่งภายในประเทศเพื่อทดแทนวัตถุดิบจากต่างประเทศ
อย่างไรก็ตาม
วัตถุดิบหลายชนิดจำเป็นต้องสั่งซื้อจากต่างประเทศเพราะยังไม่มีในประเทศหรือมีปริมาณไม่เพียงพอและบางชนิดคุณภาพยังไม่ได้มาตรฐาน

วัตถุดิบภายในประเทศ ได้แก่ ทรายแก้ว หินปูน เฟลด์สปาร์ เศษแก้ว

วัตถุดิบจากต่างประเทศ ได้แก่ โซดาแอช ซิลิเนียม ไออ้อนโครไมท์ ไออ้อนออกไซด์
วัตถุดิบนำเข้าที่มีมูลค่าสูงได้แก่ โซดาแอซ

ปัญหาวัตถุดิบนำเข้าในปัจจุบันมี 4 ปัจจัย คือ

1. สภาวะราคาวัตถุดิบไม่คงที่ เนื่องจากมีความผันผวนเรื่องค่าเงิน

2. การขาดแคลนวัตถุดิบที่มาจากแหล่งธรรมชาติ

3. ค่าขนส่งระหว่างประเทศที่เพิ่มขึ้นตามราคาเชื้อเพลิงในตลาดโลก

4. ต้นทุนขนส่งภายในประเทศปรับตัวสูงขึ้นตามราคาเชื้อเพลิง และจากการที่ภาครัฐมีการ
ควบคุมน้ำหนักบรรทุกสำหรับรถบรรทุก

วัตถุดิบในการผลิตแบ่งออกเป็นวัตถุดิบหลักในการผลิตแก้ว
วัตถุดิบเสริมในการผลิตแก้วและสีพิมพ์ขวดหรือสลากติดขวด

วัตถุดิบหลัก ได้แก่ ทรายแก้ว หินปูน โซดาแอช เฟลด์สปาร์ เศษแก้ว

วัตถุดิบเสริม ซึ่งเป็นวัตถุดิบที่ช่วยเร่งปฏิกริยาทางเคมีและทำให้แก้วเป็นสีต่าง ๆ ตามความ
ต้องการ ได้แก่ สนิมเหล็ก (ไออ้อนอ็อกไซด์) ไออ้อนโครไมท์ ซิลิเนี่ยม

นอกจากนี้ วัตถุดิบทดแทน
บริษัทได้ใช้เศษแก้วจากขวดใช้แล้วนำมาใช้ใหม่เพื่อทดแทนวัตถุดิบธรรมชาติ
บริษัทมีอำนาจต่อรองสูงกับผู้จำหน่ายวัตถุดิบ เนื่องจากวัตถุดิบเป็น commodity products มีบริษัท
ผู้จำหน่ายวัตถุดิบหลายราย และปัจจุบันไม่มีวัตถุดิบชนิดใดมีมูลค่าต้นทุนมากกว่าร้อยละ 50
ของต้นทุนวัตถุดิบทั้งหมด
บริษัทจึงสามารถสามารถเลือกซื้อจากผู้จำหน่ายที่เสนอเงื่อนไขและบริการที่ดีที่สุดให้แก่บริษัท

ผู้จำหน่ายที่จำหน่ายวัตถุดิบให้แก่บริษัทในมูลค่าเป็นสัดส่วนมากกว่าร้อยละ 30
ของต้นทุนวัตถุดิบทั้งหมด ได้แก่ บริษัท เบอร์ลี่ เอเชียติ๊ก โซดา จำกัด บริษัท แก้วกรุงไทย จำกัด
และ บริษัท
ตั้งยู่ฮวดฮงกี่ จำกัด

ผลกระทบหากสูญเสียผู้จำหน่ายรายดังกล่าว
บริษัทยังคงมีแหล่งจำหน่ายรายอื่นในตลาดอยู่อีกที่สามารถหามาทดแทนได้ ดังนั้น
จึงไม่กระทบทางด้านการผลิต

การใช้เทคโนโลยีในการผลิต

ปัจจุบันบริษัทมีเครื่องจักรในการผลิต 24 เครื่อง
ดำเนินการอยู่ที่โรงงานราษฎร์บูรณะและโรงงานบางพลี
ด้วยเครื่องจักรและอุปกรณ์ในการผลิตระดับโลก
ผลิตภัณฑ์ทุกชิ้นของบริษัทสะท้อนให้เห็นถึงประสิทธิภาพและศักยภาพทางเทคโนโลยีของบริษัท
กระบวนการทั้งหมดซึ่งถูกควบคุมโดยคอมพิวเตอร์จะดำเนินไปโดยอัตโนมัติตั้งแต่การป้อนวัตถุดิบ
กระบวนการผลิตทุกขั้นตอนไปจนถึงการบรรจุหีบห่อ

เทคโนโลยีทางการผลิตที่ก้าวหน้าและเครื่องจักรอันทันสมัยจากสองพันธมิตร ได้แก่ บริษัท
Owens-Illinois Asia Pacific (เดิมชื่อ บริษัท Australian Consolidated
Industries) และบริษัท Owens-Illinois
ช่วยให้บริษัทมีความเชี่ยวชาญในการผลิตบรรจุภัณฑ์แก้วและผลิตภัณฑ์อื่น ๆ ให้แก่อุตสาหกรรมต่าง ๆ
บริษัทมุ่งมั่นในการใช้เทคโนโลยีที่ทันสมัยและมีประสิทธิภาพในการผลิตบรรจุภัณฑ์แก้ว

บริษัทเป็นผู้ผลิตบรรจุภัณฑ์แก้วรายแรกของประเทศที่ได้รับใบรับรองระบบคุณภาพมาตรฐาน ISO
9002 จากสถาบัน Bureau Veritas Quality International (BVQI)
บริษัทได้ทำการปรับเปลี่ยนมาตรฐานระบบบริหารคุณภาพจากมาตรฐาน ISO 9002 ฉบับปี 1994
เป็น ISO 9001 ฉบับปี 2000 และเริ่มประยุกต์ใช้มาตรฐานใหม่นี้ทั่วทั้งองค์กรตั้งแต่เดือนมิถุนายน
2544 เป็นต้นมา และได้รับการรับรองระบบบริหารคุณภาพ ISO 9001 ฉบับปี 2000 เมื่อปี 2545
จากสถาบันเดียวกัน ถึงวันนี้ บริษัทได้นำระบบการบริหารคุณภาพทั่วทั้งองค์กร (Total Quality
Management : TQM)
เข้ามาประยุกต์ใช้ในบริษัทฯโดยได้ยื่นเจตจำนงขอรับความช่วยเหลือในโครงการ ASEAN-Japan
TQM Project รุ่นที่ 3 ซึ่งเป็นโครงการให้ความช่วยเหลือจากประเทศญี่ปุ่น
ผ่านทางสำนักงานมาตรฐานผลิตภัณฑ์อุตสาหกรรม (สมอ) วัตถุประสงค์
ของการนำระบบ TQM มาประยุกต์ใช้ก็เพื่อกระตุ้นให้พนักงานทุกระดับมีจิตสำนึกเรื่องการเพิ่มผลผลิต
และมีส่วนร่วมในการพัฒนาประสิทธิภาพในกระบวนการดำเนินงานอย่างต่อเนื่อง
โดยมีเป้าหมายสำคัญคือ
การสร้างความพึงพอใจสูงสุดให้กับลูกค้าของบริษัทและเพิ่มขีดความสามารถในการแข่งขัน
เพื่อมุ่งสู่เป้าหมายที่ตั้งไว้ว่าจะต้องเป็นผู้นำในอุตสาหกรรมผลิตบรรจุภัณฑ์แก้วในภูมิภาคเอเชียในอนาคต

(2) ผลกระทบต่อสิ่งแวดล้อม

ในการผลิตบรรจุภัณฑ์แก้ว
บริษัทสามารถนำภาชนะแก้วกลับมาแปรรูปใหม่ได้ตลอดเวลาโดยปราศจากอันตรายต่อสุขภาพของผู้บริโภค
โดยที่คุณสมบัติและคุณภาพไม่เปลี่ยนแปลงไปจากเดิม
บริษัทเป็นผู้นำในการหมุนเวียนนำเศษแก้วกลับมาแปรรูปเป็นบรรจุภัณฑ์แก้วได้ปีละกว่า 350,000
ตันต่อปี ซึ่งสามารถช่วยลดปริมาณขยะและรักษาทรัพยากรธรรมชาติ

บริษัทมีความตระหนักถึงความรับผิดชอบต่อสังคม
และมีความมุ่งมั่นอย่างจริงจังที่จะธำรงรักษาไว้ซึ่งคุณภาพสิ่งแวดล้อม โดยมีปณิธานที่ว่า
“เราจะรักษาสิ่งแวดล้อมในวันนี้ เพื่อชีวิตที่ดีในวันหน้า”
รวมถึงการบริหารจัดการและใช้ทรัพยากรในทุก ๆ
ด้านอย่างเหมาะสมพอเพียงและอย่างมีประสิทธิภาพ บริษัทจึงได้นำระบบการจัดการด้านสิ่งแวดล้อม
ISO 14001:2004 เข้ามาประยุกต์ใช้ตั้งแต่เดือนตุลาคม 2548
เป็นต้นมา และด้วยความร่วมแรงร่วมใจของพนักงานทุกคน
ตลอดจนการสนับสนุนอย่างจริงจังของผู้บริหารระดับสูง ทำให้บริษัท
ได้ผ่านการรับรองระบบการจัดการด้านสิ่งแวดล้อม ISO 14001:2004
ในส่วนของโรงงานราษฎร์บูรณะ จากสถาบัน Bureau Veritas Certification ในวันที่ 19
ธันวาคม 2549 และในปี 2551 โรงงานบางพลีได้นำระบบการจัดการด้านสิ่งแวดล้อม ISO
14001:2004 เข้ามาประยุกต์ใช้

นอกจากนี้
บริษัทยังมีความห่วงใยในความปลอดภัยและสภาพแวดล้อมในการทำงานของพนักงานซึ่งถือเป็นทรัพยากรที่มีคุณค่าอย่างยิ่ง
บริษัทจึงมีนโยบายในการนำระบบการจัดการอาชีวอนามัยและความปลอดภัย (มอก.18001)
มาปรับปรุงระบบความปลอดภัยและอาชีวอนามัย
เพื่อลดความเสี่ยงในการเกิดอุบัติเหตุจากการปฏิบัติงาน
และดูแลสุขภาพของพนักงานเพื่อให้มั่นใจว่าพนักงานที่ปฏิบัติงานในสายการผลิตจะปฏิบัติงานด้วยความปลอดภัย
บริษัทเชื่อมั่นว่ามาตรการการจัดการด้านสิ่งแวดล้อมที่บริษัทถือปฏิบัติอยู่
รวมทั้งนโยบายในการปรับปรุงระบบความปลอดภัยและอาชีวอนามัยในบริษัทจะส่งผลดีต่อคุณภาพชีวิต
สุขภาพ และความปลอดภัยของพนักงานและชุมชนบริเวณใกล้เคียง

2.  บรรจุภัณฑ์กระป๋องอะลูมิเนียม

บริษัท ไทย เบเวอร์เรจ แคน จำกัด

(1) ลักษณะผลิตภัณฑ์หรือบริการ
บริษัทเป็นผู้ผลิตบรรจุภัณฑ์ทำจากอะลูมิเนียมสำหรับบรรจุเครื่องดื่มประกอบด้วย 2
ส่วนคือกระป๋องและฝา โดยมีการพิมพ์ตราและยี่ห้อสำหรับเครื่องดื่มของลูกค้าและสินค้าแต่ละราย

(2) การตลาดและภาวะการแข่งขัน

(ก)
บริษัทมีการผลิตสินค้าโดยการร่วมกันวางแผนกับลูกค้าที่เป็นผู้ประกอบการเครื่องดื่มทั้งในและต่างประเทศ
เพื่อให้เป็นไปตามแผนการผลิตและจำหน่าย หรือความต้องการของลูกค้า โดยสัดส่วน
ถัวเฉลี่ยต่อปีของลูกค้าในประเทศและต่างประเทศเท่ากับร้อยละ 70 และ 30 ตามลำดับ
ลูกค้าหลักในประเทศได้แก่ กลุ่มบริษัท ไทยเบเวอเรจ จำกัด (มหาชน) บริษัท ไทยน้ำทิพย์ จำกัด
บริษัท เสริมสุข จำกัด (มหาชน) และ Thai Asia Pacific Brewery Co., Ltd. เป็นต้น
ลูกค้าต่างประเทศ ได้แก่ F&N CC Beverage Sdn. Bhd. (มาเลเซีย) กลุ่ม Cambrew Ltd.
(กัมพูชา) United Breweries Ltd. (อินเดีย) และบริษัทผู้ผลิตเครื่องดื่มในประเทศลาว
และเวียดนาม เป็นต้น

(ข) สภาพการแข่งขันภายในอุตสาหกรรม

ผู้ผลิตกระป๋องอะลูมิเนียมในประเทศ มีทั้งหมด 3 รายเท่านั้น ประกอบกับบริษัทใช้เทคโนโลยีชั้นสูง
ทำให้มีต้นทุนด้านการผลิตโดยเฉลี่ยต่ำเมื่อเทียบกับจำนวนที่ขายจำนวนมาก จึงมีคู่แข่งขันน้อยราย
แต่ก็เป็นคู่แข่งขันที่มีขนาดใหญ่ การแข่งขันจึงมีทั้งในประเทศ และต่างประเทศ
ที่อยู่ในภูมิภาคที่ใกล้เคียงคือ ประเทศในแถบอินโดจีน และประเทศอินเดีย
การเจริญเติบโตของอุตสาหกรรมนี้เป็นไปโดยสม่ำเสมอตามการเติบโตของอุตสาหกรรมเครื่องดื่มที่เป็นน้ำอัดลม
เครื่องดื่มแอลกอฮอล์และน้ำดื่มต่าง ๆ
ซึ่งในปัจจุบันปริมาณการผลิตกระป๋องและความต้องการใช้กระป๋องมีปริมาณที่ใกล้เคียงกัน
และการขยายตัวทั้งสองด้านคือผู้ผลิต และลูกค้ามีอัตราส่วนที่ใกล้เคียงกัน การแข่งขันจึงไม่รุนแรงนัก

(3) การจัดหาผลิตภัณฑ์หรือบริการ

(ก) สำนักงานและโรงงาน ตั้งอยู่ที่นิคมอุตสาหกรรม เอสไอแอล อินดัสเตรียล แลนด์
อำเภอหนองแค จังหวัดสระบุรี บนพื้นที่ 56-2-75 ไร่ และอาคารสำนักงาน โรงงาน
และคลังสินค้า 2 หลัง มีพื้นที่ 28,800 ตารางเมตร และ 4,800 ตารางเมตร

กำลังการผลิตและปริมาณการผลิต

บริษัทเป็นโรงงานที่ทำการผลิต 24 ชั่วโมงต่อวัน แบ่งออกเป็น 3 กะ ๆ ละ 8 ชั่วโมง

บริษัทมีสายการผลิตสินค้า 2 ส่วน คือ สายการผลิตกระป๋อง (Can Line) 2 สายการผลิต
และสายการผลิตฝากระป๋อง (End Line) 2 สายการผลิต
นอกจากนี้มีสายการเคลือบและพิมพ์อะลูมิเนียมสำหรับการผลิตฝากระป๋อง (Coating Line) 1
สายการผลิต ทั้งนี้ ตั้งแต่เดือนกุมภาพันธ์ 2551 บริษัทเริ่มผลิตกระป๋องขนาด 250 มิลลิลิตร
ทำให้ในปี 2551 มีกำลังการผลิตกระป๋องรวม 1,140 ล้านกระป๋องต่อปี เพิ่มขึ้นจาก 900
ล้านกระป๋องต่อปีในปี 2550 โดยในปี 2551 มีปริมาณการผลิตจริง 1,120 ล้านกระป๋อง
คิดเป็นอัตราการใช้กำลังการผลิตประมาณร้อยละ 98
สำหรับสายการผลิตฝากระป๋องมีกำลังการผลิตสูงสุด 1,680 ล้านฝาต่อปี โดยในปี 2551
มีปริมาณการผลิตจริง 1,600 ล้านฝา คิดเป็นอัตราการใช้กำลังการผลิตประมาณร้อยละ 95

วัตถุดิบที่ใช้ในการผลิต

บริษัทนำเข้าอะลูมิเนียมจากต่างประเทศในลักษณะของ Coil จากโรงงานผู้ผลิต Aluminum Coil
ในประเทศออสเตรเลีย ญี่ปุ่น และเกาหลีใต้ เป็นต้น นอกจากนี้
บริษัทมีการนำเข้าสารเคมีที่ใช้ในการทำความสะอาดใช้ในการเคลือบและพิมพ์ลายและตัวอักษรจากต่างประเทศ
ซึ่งส่วนใหญ่อยู่ในแถบเอเซีย

อำนาจต่อรองกับผู้จำหน่ายวัตถุดิบ

บริษัทมีการร่วมมือกับบริษัทในกลุ่มของบอลล์ คอร์ปอเรชั่น
และผู้ที่อยู่ในการผลิตโดยใช้เทคโนโลยีของบอลล์ทั่วโลก
ในการเจรจาและทำสัญญาการจัดซื้อวัตถุดิบจาก Supplier ต่าง ๆ ได้แก่
อะลูมิเนียมและวัสดุสิ้นเปลืองที่ใช้ในการผลิตในปริมาณมาก
ทำให้มีอำนาจต่อรองราคากับผู้จำหน่ายวัตถุดิบต่าง ๆ ดังกล่าว

การใช้เทคโนโลยีในการผลิต

บริษัทใช้เทคโนโลยีในการผลิตกระป๋องและฝาของ บริษัท บอลล์คอร์ปอเรชั่น จำกัด
ซึ่งเป็นผู้ผลิตบรรจุภัณฑ์ชั้นนำจากประเทศสหรัฐอเมริกา นอกจากนี้
บริษัทยังได้รับการรับรองมาตรฐานคุณภาพในสินค้าและบริการ ISO 9001 : 2000
และมาตรฐานการปฏิบัติการในการผลิต (Good Manufacturing Practice –GMP)

(ข) ผลกระทบต่อสิ่งแวดล้อม

บริษัทมีการดำเนินการนำวัสดุภัณฑ์ที่ใช้หีบห่อกระป๋องและฝา กลับคืนมาจากลูกค้า
เพื่อนำมาใช้ใหม่เป็นการประหยัดทรัพยากรธรรมชาติ และต้นทุนของบริษัท เรียกว่า Packaging
Return นอกจากนี้ยังได้ร่วมกับมูลนิธิขาเทียม
เพื่อสนับสนุนให้มีการรักษาสภาพแวดล้อมในการกำจัดขยะอะลูมิเนียม และนำกลับมาผลิตขาเทียม
เป็นการสร้างประโยชน์ให้แก่สังคม และรักษาสภาพแวดล้อม และมีโครงการ
ในการใช้พลังงานอย่างประหยัดและเหมาะสม

3.  บรรจุภัณฑ์พลาสติก

บริษัท เบอร์ลี่ ไดน่าพลาส จำกัด

(1) ลักษณะผลิตภัณฑ์หรือบริการ

ดำเนินธุรกิจผลิตและจำหน่ายผลิตบรรจุภัณฑ์พลาสติกในรูปแบบขวด กล่องและฝา พร้อมทั้งพิมพ์ หรือ
ติดสติ๊กเกอร์ หรือ หุ้ม ฉลากพลาสติก โดยแบ่งประเภทได้ดังนี้

1.  กลุ่มเครื่องสำอาง ได้แก่ ขวดแป้งเด็ก ขวดแชมพูสระผม

2.  กลุ่มอาหารและนม ได้แก่ ขวดนม กล่องไอศกรีม ขนม มันฝรั่งทอด

3.  กลุ่มน้ำมันหล่อลื่น เช่น ขวดและฝาน้ำมันเครื่อง

(2) การตลาดและภาวะการแข่งขัน

(ก) ลูกค้ารายใหญ่ ของบริษัท ได้แก่ บริษัท จอห์นสัน แอนด์ จอห์นสัน (ไทย) จำกัด บริษัท
ยูนิลีเวอร์ ไทยเทรดดิ้ง จำกัด บริษัท ฟรีสแลนด์ ฟู้ดส์ โฟร์โมสต์ (ประเทศไทย) จำกัด (มหาชน)
และ บริษัท เป๊ปซี่-โคล่า (ไทย) เทรดดิ้ง จำกัด

(ข) สภาพการแข่งขันภายในอุตสาหกรรม

บริษัท เป็น ผู้ผลิตสินค้าบรรจุภัณฑ์ที่มีคุณภาพสูงในตลาดสินค้าอุปโภคและบริโภค
โดยมีผู้ผลิตสินค้าบรรจุภัณฑ์รายใหญ่ประมาณ 5 ราย ในอุตสาหกรรมเดียวกัน

(3) การจัดหาผลิตภัณฑ์หรือบริการ

(ก) บริษัทตั้งอยู่ที่ อาคารเบอร์ลี่ ยุคเกอร์ ชั้น13 เลขที่ 99 ซอยรูเบีย ถนนสุขุมวิท 42
แขวงพระโขนง เขตคลองเตย กรุงเทพฯ 10110 และมี อาคารโรงงาน คลังสินค้า
เครื่องจักรและอุปกรณ์ต่าง ๆ ตั้งอยู่เลขที่ 166 หมู่ 3 ตำบลนิคมสร้างตนเอง อำเภอเมือง
จังหวัดลพบุรี 15000

กำลังการผลิตและปริมาณการผลิตผลิตภัณฑ์พลาสติก

บริษัทเป็นโรงงานที่ทำการผลิต 24 ชั่วโมงต่อวัน แบ่งออกเป็น 3 กะ ๆ ละ 8 ชั่วโมง
โดยมีรายละเอียดการผลิตในระยะ 3 ปีที่ผ่านมาดังนี้

  ---------------------------------- ------------ ------------ ------------
                                     2551         2550         2549

  กำลังการผลิตเต็มที่ (หน่วย / ตัน)         10,807       9,090        8,200

  ปริมาณการผลิตจริง (หน่วย / ตัน)         7,704        6,738        6,415

  การใช้กำลังการผลิต (ร้อยละ)            71           63           68

  อัตราเพิ่มของปริมาณการผลิต (ร้อยละ)      14.34        5.04         10.41
  ---------------------------------- ------------ ------------ ------------

วัตถุดิบที่ใช้ในการผลิต

วัตถุดิบที่ใช้ในการผลิตส่วนใหญ่เป็นวัตถุดิบในประเทศ และบางส่วนจากต่างประเทศ โดยวัตถุดิบ
ในประเทศคิดเป็นร้อยละ 99 โดยปริมาณ และร้อยละ 99 โดยมูลค่า โดยวัตถุดิบภายในประเทศ
ได้แก่
เม็ดพลาสติก สี หมึกพิมพ์ สติ๊กเกอร์ ฉลากพลาสติก และกล่องกระดาษ และวัตถุดิบจากต่างประเทศ
ได้แก่ เม็ดพลาสติกเกรดพิเศษ

อำนาจต่อรองกับผู้จำหน่ายวัตถุดิบ

ผู้ผลิตวัตถุดิบหลักมีจำนวนน้อยราย แต่บริษัทมีการสั่งซื้อในปริมาณสูง
ดังนั้นทำให้มีอำนาจในการต่อรองการซื้อมาก

การใช้เทคโนโลยีในการผลิต

บริษัทมีเครื่องเป่าขึ้นรูปพลาสติกและเครื่องฉีดพลาสติกและการพิมพ์แบบยูวีที่รวดเร็ว
โดยใช้เครื่องจักรจากต่างประเทศ และมีเทคโนโลยีที่ทันสมัยในปัจจุบัน
ซึ่งสามารถผลิตขวดที่มีผนังบาง น้ำหนักเบา ต้นทุนต่ำ และขวดที่ประกอบ ด้วยวัสดุหลายชั้น
ป้องกันการซึมรั่วของอากาศ ทำให้เก็บผลิตภัณฑ์ได้สดใหม่และเป็นระยะเวลานาน

(ข) ผลกระทบต่อสิ่งแวดล้อม

การผลิตของบริษัทไม่มีผลกระทบต่อสิ่งแวดล้อม
เนื่องจากพลาสติกเป็นผลิตภัณฑ์ที่สามารถนำมาใช้หมุนเวียนได้

2. เครื่องมือทางวิศวกรรมและการบริการ

ฝ่ายวิศวกรรม

(1) ลักษณะผลิตภัณฑ์หรือบริการ

ตั้งอยู่ที่อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตย กรุงเทพมหานคร 10110 ประกอบธุรกิจด้านการนำเข้าและผู้แทนจำหน่าย
ออกแบบและติดตั้งผลิตภัณฑ์วิศวกรรม
ให้กับลูกค้าภาคอุตสาหกรรมทั้งในประเทศและบริษัทข้ามชาติและหน่วยงานของรัฐ
ให้คำปรึกษาและให้บริการหลังการขายสำหรับผลิตภัณฑ์อุปกรณ์และระบบวิศวกรรมประเภทต่าง ๆ
แบ่งออกเป็น 4 กลุ่มผลิตภัณฑ์กับ 1 ฝ่ายบริการ ดังนี้

ระบบขนถ่ายและลำเลียงสินค้า (Material Handling) ออกแบบ ให้คำปรึกษา
และแนะนำการขนถ่ายและลำเลียงวัสดุและสินค้าทั้งแนวนอนและแนวดิ่ง ได้แก่
ผลิตภัณฑ์รอกไฟฟ้าและเครนไฟฟ้าสำหรับอุตสาหกรรม พร้อมโครงสร้างเหล็กสมบูรณ์แบบ
ภายใต้ชื่อการค้า Berlicrane และ ระบบสายพานลำเลียง ลิฟท์ขนส่งสินค้า

ระบบควบคุมอัตโนมัติ (Automation and Control) จำหน่าย ออกแบบ ติดตั้ง
ให้คำปรึกษาและให้บริการหลังการขายสำหรับผลิตภัณฑ์และอุปกรณ์ควบคุมเครื่องจักรอัตโนมัติ
ภายใต้ชื่อการค้า Bermatic นอกจากนี้ยังรวมถึงเครื่องสำรองไฟฟ้า และแบตเตอรี่
สำหรับสถานีไฟฟ้า โรงงานปิโตรเคมี และระบบสื่อสาร

อุปกรณ์เครื่องจักรอุตสาหกรรม (Industrial Equipment)
ออกแบบจัดหาและติดตั้งอุปกรณ์เครื่องชั่งอุตสาหกรรม ใช้ในธุรกิจโรงสีข้าว โรงงานปูนซีเมนต์ และ
ธุรกิจที่มีการชั่งวัตถุดิบและส่วนผสม เช่น เคมีภัณฑ์ สี อาหารสัตว์ เป็นต้น
และระบบควบคุมน้ำหนักรถบรรทุกของกรมทางหลวง ภายใต้ชื่อการค้า Berlitronic
รวมถึงเครื่องจักรที่ใช้ในการแปรรูปเหล็ก และสินค้าในกลุ่มชุดส่งกำลัง (Power Transmission)

ระบบและอุปกรณ์จัดเก็บสินค้า (Logistics and Warehouse Equipment)
จัดจำหน่ายสินค้าและติดตั้งระบบจัดเก็บในคลังสินค้า เช่น อุปกรณ์ปรับระดับ (Dock Leveler)
ประตูสำหรับใช้ในงานอุตสาหกรรมประเภทต่าง ๆ เช่น Overhead Door, Rapid Door,
Traffic Door ชั้นวางสินค้าและ Forklift

ศูนย์บริการหลังการขาย (Service Center)
ให้บริการลูกค้าในแบบสัญญาการให้บริการแบบมีระยะเวลา (Service contract)
และการให้บริการทั่วไป (On-call service)
โดยทีมช่างที่มีประสบการณ์สามารถให้บริการกับสินค้าที่บริษัทเป็นผู้จัดจำหน่ายและยังสามารถให้บริการกับสินค้าของคู่แข่งได้อีกด้วย

(2) การตลาดและภาวะการแข่งขัน

(ก) การตลาด

บริษัทเป็นผู้นำเข้าผลิตภัณฑ์เกี่ยวกับวิศวกรรมจากบริษัทต่างชาติหลายประเทศ
ซึ่งส่วนใหญ่ได้ประกอบธุรกิจร่วมกันเป็นเวลาหลายปีแล้ว ราคาของสินค้าอิงจากราคาตลาดโลก
และอัตราแลกเปลี่ยนเงินตราต่างประเทศเป็นส่วนใหญ่
สินค้าส่วนใหญ่ได้รับการรับรองจากสถาบันต่าง ๆ จึงทำให้สินค้าที่บริษัทเป็น
ผู้จัดจำหน่ายเป็นที่น่าเชื่อถือและนิยมกันอย่างแพร่หลาย

(ข) สภาพการแข่งขันภายในอุตสาหกรรม

กลุ่มลูกค้าหลักเป็นโรงงานอุตสาหกรรมและส่วนราชการ โอกาสหลักทางธุรกิจมาจากผู้รับเหมา
ทั้งในประเทศและบริษัทข้ามชาติ ธุรกิจของบริษัทในปีที่ผ่านมา
ยังคงเผชิญกับสภาพเศรษฐกิจที่เจริญเติบโตช้าและสภาวะการแข่งขันทางราคาอย่างรุนแรงทั้งจากในประเทศและต่างประเทศ
รวมทั้งสถานะเครดิตของลูกค้าเป็นประเด็นหลักที่ต้องดูแลตรวจสอบอย่างใกล้ชิด
เพื่อทำธุรกิจอย่างถูกต้องกับบริษัทและผู้รับเหมาที่น่าเชื่อถือเท่านั้น

(3) การจัดหาผลิตภัณฑ์หรือบริการ

(ก) ผลิตภัณฑ์ที่นำเข้าทั้งหมดเป็นตราสินค้าจากทวีปยุโรป สหรัฐอเมริกาและเอเซีย
บริษัทได้เน้นการพัฒนาธุรกิจเป็นหลัก โดยสรรหาผลิตภัณฑ์ใหม่ ๆ ออกสู่ตลาด
สร้างความหลากหลายและเป็นทางเลือกใหม่ให้กับลูกค้า รวมทั้งขยายคุณภาพทางด้านบริการ
ริเริ่มเทคโนโลยีใหม่ ๆ และพัฒนาระบบมาตรฐานการดำเนินงานตลอดเวลา

(ข) ผลกระทบสิ่งแวดล้อม ไม่มี

1.3 ผลิตและออกแบบโครงสร้างเหล็ก

บริษัท ไทย - สแกนดิค สตีล จำกัด

(1) ลักษณะผลิตภัณฑ์หรือบริการ

บริษัทประกอบธุรกิจ ออกแบบ ผลิต และ ชุบสังกะสี
โครงสร้างเหล็กเพื่อใช้กับเสาสายส่งไฟฟ้าแรงสูง
เสาสื่อสารโทรคมนาคม และ อุตสาหกรรมทั่วไปทั้งในประเทศและต่างประเทศ

(2) การตลาดและภาวะการแข่งขัน

(ก) บริษัทยังคงมุ่งขยายตลาดในส่วนการส่งออกไปยังหลากหลายประเทศ โดยเฉพาะ ไนจีเรีย
และตลาดในแถบประเทศเพื่อนบ้าน เพื่อให้มีความสมดุลในด้านตลาด
บริษัทมุ่งที่จะทำตลาดในประเทศ
มากขึ้นเช่นกัน ซึ่งทำให้สัดส่วนการขายระหว่างตลาดในประเทศและต่างประเทศในปี 2551
เป็นสัดส่วน
ร้อยละ 36 กับ 64

บริษัทได้ทำการพัฒนาอย่างต่อเนื่องในด้านการออกแบบ เทคโนโลยีและกระบวนการผลิต
โดยมีการปรับปรุงซอฟแวร์ที่ใช้ในการออกแบบและการให้รายละเอียดเชื่อมต่อกับระบบการผลิตอย่างต่อเนื่อง
บริษัทได้พัฒนาประสิทธิภาพของระบบควบคุมการผลิตสินค้า
การวิเคราะห์การบริหารจัดการด้านใช้วัตถุดิบเพื่อลดต้นทุน และวัสดุเหลือใช้ จัดการสินค้าคงคลัง
และระบบบัญชีให้สามารถเชื่อมโยงข้อมูลระหว่างกัน
ซึ่งสามารถเพิ่มประสิทธิภาพในการบริหารจัดการข้อมูลให้ดียิ่งขึ้นด้วย

(ข) สภาพการแข่งขันภายในอุตสาหกรรม

อุตสาหกรรมโครงสร้างเหล็กชุบสังกะสีในประเทศ มีผู้ประกอบการทั้งหมด 5 ราย
โดยเป็นผู้ประกอบการขนาดใหญ่ 2 ราย และขนาดกลางอีก 3 ราย
สภาพการแข่งขันในช่วงปีที่ผ่านมายังคงรุนแรง สืบเนื่องจากปริมาณงานในประเทศค่อนข้างมีจำกัด
อย่างไรก็ตาม
บริษัทคาดการณ์ถึงภาวะตลาดในประเทศที่ดีขึ้นจากแผนการขยายเครือข่ายสายส่งไฟฟ้าแรงสูงของการไฟฟ้าฝ่ายผลิตแห่งประเทศไทยในปี
2552 ถึงแม้ว่าจะต้องเผชิญกับภาวะเศษฐกิจของโลกที่ถดถอยอย่างรุนแรงก็ตาม

(3) การจัดหาผลิตภัณฑ์หรือบริการ

(ก) บริษัทและโรงงานตั้งอยู่เลขที่ 7 ถนนไอ-ห้า นิคมอุตสาหกรรมมาบตาพุด ตำบลมาบตาพุด
อำเภอเมือง จังหวัดระยอง 21150 ก่อตั้งเมื่อปี 2534 โรงงานมีความสามารถในการผลิต
20,000 ตันต่อปี และสามารถชุบสังกะสีได้ 25,000 ตันต่อปี

กำลังการผลิตและปริมาณการผลิตผลิตภัณฑ์

บริษัทเป็นโรงงานที่ทำการผลิต 24 ชั่วโมงต่อวัน แบ่งออกเป็น 3 กะ ๆ ละ 8 ชั่วโมง
โดยมีรายละเอียดการผลิตในระยะ 3 ปีที่ผ่านมาดังนี้

  ----------------------------------- ------------ ------------ ----------
                                      2551         2550         2549

  กำลังการผลิตเต็มที่ (หน่วย / ตัน)          20,000       20,000       20,000

  ปริมาณการผลิตจริง (หน่วย / ตัน)          9,314        13,532       5,832

  การใช้กำลังการผลิต (ร้อยละ)             46.6         67.7         29.2

  อัตราเพิ่มของปริมาณการผลิต (ร้อยละ)       -31.0        132.0        -54.0
  ----------------------------------- ------------ ------------ ----------

วัตถุดิบที่ใช้ในการผลิต

วัตถุดิบที่ใช้ในการผลิตส่วนใหญ่เป็นวัตถุดิบในประเทศ และบางส่วนจากต่างประเทศ โดยวัตถุดิบ
ในประเทศคิดเป็นร้อยละ 95 โดยปริมาณ และร้อยละ 91 โดยมูลค่า โดยวัตถุดิบภายในประเทศ
ได้แก่ เหล็กฉาก เหล็กแผ่น สังกะสี และวัตถุดิบจากต่างประเทศ ได้แก่ สลักแป้นเกลียว

อำนาจต่อรองกับผู้จำหน่ายวัตถุดิบ

ผู้ผลิตวัตถุดิบหลักมีจำนวนน้อยราย และค่อนข้างผูกขาด ดังนั้น อำนาจต่อรองในการซื้อจึงมีน้อย

การใช้เทคโนโลยีในการผลิต

บริษัทใช้เทคโนโลยีและกระบวนการผลิตที่ทันสมัย เริ่มตั้งแต่ขั้นตอนการออกแบบ การเตรียมการผลิต
และการควบคุมติดตามผลการผลิต การบริหารจัดการการใช้วัตถุดิบอย่างมีประสิทธิภาพ
เครื่องจักรหลักในการผลิตจะควบคุม โดยระบบคอมพิวเตอร์
โดยมีการเชื่อมต่อกับฐานข้อมูลการออกแบบหรือที่เรียกกันว่าระบบ CAD/CAM นอกจากนี้
บริษัทได้พัฒนาและเพิ่มประสิทธิภาพ โดยการติดตั้งซอฟแวร์การออกแบบที่ทันสมัยที่สุดในขณะนี้
รวมถึงการใช้หุ่นยนต์ในการเชื่อมชิ้นส่วนสำคัญเพื่อยกระดับคุณภาพ เพิ่มผลผลิต
และความแข็งแรงปลอดภัย

ในกระบวนการชุบสังกะสีโดยวิธีจุ่มร้อน บริษัทมีเตาชุบสังกะสีที่เป็นเซรามิคขนาดใหญ่ที่สุดในอาเซียน
นอกจากนี้ บริษัทมีนโยบายที่จะสนับสนุนสินค้าที่ผลิตภายในประเทศ โดยสัดส่วนวัตถุดิบกว่าร้อยละ 95
ที่ประกอบด้วย เหล็กฉาก เหล็กแผ่น และแร่สังกะสี จะถูกจัดซื้อจากผู้ผลิตภายในประเทศ

(ข) ผลกระทบสิ่งแวดล้อม

บริษัทยังคงมุ่งเน้นความสำคัญของความรับผิดชอบต่อสังคมและสิ่งแวดล้อม มีมาตรการประเมิน
อย่างต่อเนื่องของระบบการบริหารจัดการสิ่งแวดล้อม ISO 14001: 2004
ในส่วนกระบวนการชุบที่เกิดควันขึ้นบ้างในภาวะที่อากาศมีความหนาแน่นสูง
ซึ่งบริษัทได้มีการว่าจ้างบริษัทที่ได้รับการรับรองมาตรฐาน
ในการตรวจสอบมลพิษ ทำการตรวจวัดค่าต่าง ๆ
ซึ่งปรากฏว่าอยู่ต่ำกว่าเกณฑ์มาตรฐานที่ได้กำหนดไว้ตามประกาศกระทรวงมหาดไทย ฉบับที่ 103
พ.ศ. 2520 บริษัทได้ทำการติดตั้งระบบเพิ่มเติมเพื่อกำจัดควันที่เกิดขึ้นให้เหลือน้อยที่สุด

(4) งานที่ยังไม่ได้ส่งมอบ

ในขณะนี้ บริษัทกำลังผลิต
และส่งมอบงานโครงสร้างเหล็กชุบสังกะสีสำหรับโครงการสายส่งไฟฟ้าแรงสูงในต่างประเทศ
จำนวนกว่า 3,800 ตัน ซึ่งคาดว่าจะแล้วเสร็จในไตรมาสแรกของปี 2552 นอกเหนือจากนี้
บริษัทอยู่ระหว่างการออกแบบโครงการสายส่งไฟฟ้าในสาธารณรัฐประชาธิปไตยประชาชนลาว
มูลค่ากว่า 200 ล้านบาท ซึ่งคาดว่าจะเริ่มทำการส่งมอบโครงสร้างเสาไฟฟ้าแรงสูงได้ในกลางปี
2552 เป็นต้นไป

2. กลุ่มสินค้าและบริการทางอุปโภคบริโภค

สินค้าและบริการที่อยู่ในกลุ่มธุรกิจนี้ ได้แก่ 1. ผลิตภัณฑ์กระดาษอนามัย 2. ผลิตภัณฑ์ขนมขบเคี้ยว
3. ผลิตภัณฑ์อุปโภคบริโภค 4. บริการด้านการตลาดและจัดจำหน่ายสินค้า และ 5.
บริการการด้านการจัดเก็บและจัดส่งสินค้า (โลจิสติกส์)
โดยแต่ละสินค้าสามารถสร้างยอดขายให้กับกลุ่มธุรกิจ ดังนี้

  ------------------------------------ ----------------------------------
  สินค้า                                 ร้อยละของยอดขาย

  ผลิตภัณฑ์กระดาษอนามัย                    36

  ขนมขบเคี้ยว                            31

  เครื่องใช้ส่วนตัว                         15

  บริการด้านการตลาดและจัดจำหน่ายสินค้า       13

  บริการการจัดส่งและคลังสินค้า (โลจิสติกส์)     5
  ------------------------------------ ----------------------------------

2.1 ผลิตภัณฑ์กระดาษอนามัย

บริษัท เบอร์ลี่ ยุคเกอร์ เซลล็อกซ์ จำกัด

(1) ลักษณะผลิตภัณฑ์หรือบริการ

บริษัทดำเนินการผลิตสินค้ากระดาษอนามัย ได้แก่ กระดาษชำระ กระดาษเช็ดหน้า
กระดาษอเนกประสงค์ กระดาษเช็ดมือและเช็ดปาก ซึ่งใช้ในครัวเรือนหรือสถานที่ต่าง ๆ เช่น
โรงพยาบาล โรงงาน สถานที่ทำงาน สถานศึกษา โรงแรมสถานที่พัก เป็นต้น ภายใต้ยี่ห้อ
เซลล็อกซ์ ซิลค์ เบลล์ ดิออน เมโลน่า แม๊กซ์โม และ
โยริ โดยจัดจำหน่ายทั้งในประเทศและส่งออกต่างประเทศในแถบเอเซียอาคเนย์ เช่น ลาว
เวียดนาม กัมพูชา สิงคโปร์ เป็นต้น
โดยสามารถจำแนกสัดส่วนยอดขายแต่ละตรายี่ห้อในปีที่ผ่านมาได้ ดังนี้

  ----------------------------------- -----------------------------------
  ยี่ห้อ                                 ร้อยละของยอดขาย

  เซลล็อกซ์                             21

  ซิลค์                                 34

  เบลล์                                15

  ตราของกลุ่มร้านค้าปลีกขนาดใหญ่            17

  อื่น ๆ                                13
  ----------------------------------- -----------------------------------

บริษัทมุ่งเป็นผู้นำในการผลิตสินค้าที่มีคุณภาพดีในราคาที่เหมาะสม
และตอบสนองต่อความต้องการของผู้บริโภคในตลาด โดยมีการพัฒนาสินค้าใหม่อย่างต่อเนื่อง
เน้นกิจกรรมส่งเสริมการขาย
ดำเนินการจัดจำหน่ายสินค้าแก่ผู้บริโภคภายในประเทศโดยผ่านช่องทางค้าปลีกเช่น ไฮเปอร์มาร์เก็ต
ซุปเปอร์มาร์เก็ต มินิมาร์ท ร้านขายของชำ หรือผ่านผู้ค้าส่ง รวมทั้งผ่านช่องทางธุรกิจอื่น ๆ เช่น
โรงแรม ร้านอาหาร เพื่อเป็นตัวแทนจำหน่ายทั่วประเทศ
ตลอดจนส่งออกสินค้าจำหน่ายยังต่างประเทศในแถบเอเซียอาคเนย์

(2) การตลาดและภาวะการแข่งขัน

(ก) การตลาด

[]ในรอบปี 2551
บริษัทยังคงรักษาความเป็นผู้นำตลาดทั้งเชิงปริมาณและมูลค่าในกลุ่มกระดาษชำระในประเทศ
ด้วยส่วนแบ่งตลาดร้อยละ 39 และ 39 ตามลำดับ โดยการเติบโตของทุกตราสินค้า โดยเฉพาะ
ซิลค์ และเบลล์ยังคงเป็นผู้นำในกลุ่มสินค้าระดับกลางและประหยัดตามลำดับ ส่วนกระดาษเช็ดหน้า
บริษัทมีส่วนแบ่งตลาดร้อยละ 21
เนื่องจากประสบความสำเร็จในยอดขายที่เพิ่มขึ้นของเมโลน่าและกระดาษทิชชูแฟนซี
ที่ใส่ลวดลายพิมพ์บนเนื้อกระดาษ
นอกจากนี้ยังประสบความสำเร็จในยอดขายของกลุ่มกระดาษอเนกประสงค์ของตราสินค้าเซลล็อกซ์และแม๊กซ์โม่
จากการโฆษณาสร้างการยอมรับของตราสินค้า รวมทั้งกิจกรรมการตลาดที่ตรงกลุ่มเป้าหมาย
ในปีนี้บริษัทได้เป็นผู้นำในการนำเสนอนวัตกรรมใหม่

ให้กับสินค้า ตราเซลล็อกซ์ พิวริฟาย ภายใต้จุดขายใหม่คือความสะอาด โดยเป็น
ทิชชูยี่ห้อเดียวที่ผสมเทคโนโลยี
ไมโครแบนจากสหรัฐอเมริกาผสานอยู่ในเนื้อทิชชูช่วยยับยั้งแบคทีเรียชนิด Staphylococcus
Aureus ที่อาจเป็นสาเหตุของการอักเสบและการระคายเคืองผิวหนัง
รวมทั้งปรับปรุงความนุ่มและหนาของกระดาษ พร้อมปรับปรุงบรรจุภัณฑ์ใหม่

สำหรับกลุ่มลูกค้าสถาบัน บริษัทยังประสบความสำเร็จในการขยายตลาดในต่างจังหวัด
นอกเหนือจากกรุงเทพฯ และในต่างประเทศบริษัทยังคงทำตลาดในหลายประเทศ
ในรูปแบบของสินค้าสำเร็จรูปเป็นหลักและลดสัดส่วนการขายลูกกระดาษเพื่อนำไปแปรรูปต่อ

(ข) สภาพการแข่งขันภายในอุตสาหกรรม

ผู้ผลิตและผู้จำหน่ายที่อยู่ในระดับเดียวกันกับบริษัทและภาวะการแข่งขัน

+---------+----------------------------------+-------+-------+-------+
| ก       | บริษัทคู่แข่งขัน                       | ภา    |       |       |
| ลุ่มคุณภาพ |                                  | วะการ |       |       |
|         |                                  | แข่งขัน |       |       |
+---------+----------------------------------+-------+-------+-------+
|         |                                  | เ     | ปา    | รุนแรง |
|         |                                  | บาบาง | นกลาง |       |
+---------+----------------------------------+-------+-------+-------+
|         | บริษัท คิมเบอร์ลี่ คล๊าก                |       | /     |       |
|  พรีเมี่ยม |                                  |       |       |       |
+---------+----------------------------------+-------+-------+-------+
|   ดี     | บริษัท คิมเบอร์ลี่ คล๊าก, บริษัท ธนธาร    |       |       | /     |
+---------+----------------------------------+-------+-------+-------+
|         | บริษัท คิมเบอร์ลี่ คล๊าก, บริษัท ธนธาร,   |       |       | /     |
|  ประหยัด | บริษัท วังขนาย                      |       |       |       |
+---------+----------------------------------+-------+-------+-------+
|   ส     | บริษัท คิมเบอร์ลี่ คล๊าก, บริษัท ธนธาร,   |       | /     |       |
| ุดประหยัด | บริษัท วังขนาย                      |       |       |       |
+---------+----------------------------------+-------+-------+-------+

(3) การจัดหาผลิตภัณฑ์หรือบริการ

(ก) บริษัทตั้งอยู่ที่อาคารเบอร์ลี่ ยุคเกอร์ ชั้น 11 อาคารเลขที่ 99 ซอยรูเบีย ถนนสุขุมวิท 42
แขวง
พระโขนง เขตคลองเตย กรุงเทพมหานคร 10110 โดยมีโรงงานผลิตและจัดเก็บสินค้า 2 แห่ง
โรงงานแรกตั้งอยู่เลขที่ 330 หมู่ 9 ซอยร่วมใจ ถนนบางนา-ตราด กม.19 ตำบลบางโฉลง
อำเภอบางพลี จังหวัดสมุทรปราการ 10540 และโรงงานแห่งที่สองตั้งอยู่เลขที่ 598 หมู่ 10
ตำบลท่าตูม อำเภอศรีมหาโพธิ จังหวัดปราจีนบุรี 25140

กำลังการผลิตและปริมาณการผลิต

บริษัทมีเครื่องจักรผลิตกระดาษ 4 เครื่อง เครื่องจักรแปรรูปกระดาษ 20 เครื่อง
โดยกำลังการผลิตและอัตราการใช้กำลังการผลิตในช่วง 3 ปีที่ผ่านมา เป็นดังนี้

  ------------------------------- ------------- ------------- -------------
                                  2551          2550          2549

  กำลังการผลิตเต็มที่ (หน่วย : ตัน)      45,000        45,000        45,000

  ปริมาณการผลิตจริง (หน่วย : ตัน)      41,808        45,000        44,403

  การใช้กำลังการผลิต (ร้อยละ)         91.0          100.0         98.7

  อัตราเพิ่มของปริมาณการผลิต (ร้อยละ)   -6.0          0.0           0.0
  ------------------------------- ------------- ------------- -------------

วัตถุดิบที่ใช้ในการผลิต

วัตถุดิบที่สำคัญคือเยื่อรีไซเคิลที่ผลิตขึ้นเองที่โรงงานปราจีนบุรี
เยื่อใยสั้นยูคาลิปตัสภายในประเทศและต่างประเทศ โดยใช้รีไซเคิลประมาณร้อยละ 54
โดยภายในประเทศใช้เยื่อใยสั้นร้อยละ 26 ในขณะที่วัตถุดิบต่างประเทศใช้เยื่อใยยาวร้อยละ 21
ผลการเปลี่ยนแปลงทางเทคโนโลยี เช่น การใช้เครื่องมือควบคุมการผลิตระบบคอมพิวเตอร์
หรือการอบแห้งด้วยความร้อนจากก๊าซธรรมชาติมีผลต่อการใช้วัตถุดิบน้อยมากผู้จำหน่ายเยื่อใยสั้นในประเทศ
ได้แก่ Advance Agro Co., Ltd. และ Phoenix Pulp & Paper Co., Ltd. และ Siam
Pulp & Paper Public Co., Ltd.
ผู้จำหน่ายเยื่อใยยาวแก่บริษัทจะเป็นผู้ผลิตในประเทศแคนาดา และ นิวซีแลนด์ เป็นส่วนใหญ่
โดยมีสัดส่วนการซื้อวัตถุดิบในประเทศต่อวัตถุดิบต่างประเทศเป็น 4 ต่อ 1

การจัดหาเยื่อกระดาษเป็นปัจจัยสำคัญที่มีผลกระทบต่อการประกอบธุรกิจ
ซึ่งบริษัทได้จัดให้มีนโยบายและมาตรการป้องกันการขาดแคลนของวัตถุดิบคงคลังอย่างสม่ำเสมอ
จัดทำแผนการผลิตล่วงหน้าเพื่อให้
การจัดหาวัตถุดิบไม่สะดุดหรือหยุดชะงัก และมีวัตถุดิบเพียงพอแก่ความต้องการใช้งาน ดำเนินการ
สำรวจตลาดและสำรวจความต้องการของผู้บริโภค
และติดตามสถานการณ์ราคาเยื่อกระดาษตลาดโลกอย่างสม่ำเสมอ
ทั้งนี้ได้จัดให้มีการประสานงานแลกเปลี่ยนข้อมูลระหว่างการตลาดและฝ่ายผลิตอย่างใกล้ชิด
เพื่อให้ฝ่ายผลิตได้รับทราบแผนการตลาดและสามารถจัดเตรียมวัตถุดิบได้อย่างใกล้เคียงความเป็นจริงให้มากที่สุดแผนงานจะมีการปรับเปลี่ยนให้ทันต่อสถานการณ์ปัจจุบันในลักษณะ
Rolling Plan

2.2 ผลิตภัณฑ์ขนมขบเคี้ยว

บริษัท เบอร์ลี่ ยุคเกอร์ ฟู้ดส์ จำกัด

(1) ลักษณะผลิตภัณฑ์หรือบริการ

ดำเนินการผลิต ทำการตลาดและจัดจำหน่ายสินค้าประเภทขนมขบเคี้ยว ภายใต้ชื่อ “ปาร์ตี้” –
มันผสมทอดกรอบเคลือบเนยคาราเมล และข้าวโพดเคลือบเนยคาราเมล “เทสโต” -
มันฝรั่งทอดกรอบ “แคมปัส” – ขนมอบกรอบ เคลือบรสช็อคโกแลต “โดโซะ” –
ข้าวอบกรอบปรุงรส และ “ไบตี้” - ขนมมันฝรั่งทอดกรอบ
โดยสามารถจำแนกสัดส่วนยอดขายตามประเภทขนมได้ดังนี้

+---------------------------------+------------------------------------+
| ประเภท                          | ร้อยละของยอดขาย                     |
+---------------------------------+------------------------------------+
|   มันฝรั่งทอดกรอบเทสโต             | 53                                 |
+---------------------------------+------------------------------------+
|   ข้าวอบกรอบโดโซะ                | 27                                 |
+---------------------------------+------------------------------------+
|   ขนมขึ้นรูป                       | 20                                 |
+---------------------------------+------------------------------------+

(2) การตลาดและภาวะการแข่งขัน

(ก) ช่องทางการจัดจำหน่าย

บริษัทดำเนินกิจกรรมด้านการจัดจำหน่ายในทุกช่องทางจัดจำหน่ายเองทั้งหมด
รวมถึงช่องทางจัดจำหน่ายไปยังร้านค้าย่อยต่าง ๆ โดยมีหน่วยขายบริหารจัดการแยกออกเป็น
ช่องทางโมเดอร์นเทรด และช่องทางร้านค้าแบบดั้งเดิม

ในด้านการแข่งขัน บริษัทได้กำหนดกลยุทธ์หลัก ๆ เพื่อส่งเสริมขีดความสามารถของธุรกิจดังนี้

1.  มุ่งเน้นการสร้างความแตกต่างของ Brand
    มันฝรั่งเทสโตให้มีตำแหน่งของผลิตภัณฑ์ให้เป็นที่ชื่นชอบของกลุ่มเป้าหมาย (วัยรุ่น 15-19 ปี
    ชาย/หญิง) รวมทั้งมีการออกรูปแบบและรสชาติใหม่
    เพื่อสร้างความตื่นเต้นและกระตุ้นการบริโภค

2.  การสร้างตลาดข้าวอบกรอบ ในปัจจุบันโดโซะมีอัตราส่วนแบ่งตลาดถึงเกือบร้อยละ 80
    เพื่อรักษาความเป็นผู้นำ บริษัทจะมุ่งการสร้างความถี่ของการบริโภค
    และการตอกย้ำเรื่องตราสินค้าผ่านการทำการส่งเสริมการตลาด
    ทั้งที่เน้นแบบทั่วประเทศและเฉพาะช่องทางการขายหลัก ๆ เช่น เซเว่น อีเลฟเว่น
    มีการออกสินค้ารูปแบบใหม่ โดโซะ ป๊อป ไรซ์
    เพื่อขยายฐานของผู้บริโภคข้าวอบกรอบไปสู่วัยรุ่น
    และขยายลักษณะการบริโภคไปสู่การบริโภคแบบแบ่งปันอย่างสนุกสนาน

3.  ยังคงเน้นการสร้างและขยายตลาดขนมขึ้นรูป (Extruded) โดยมีผลิตภัณฑ์ปาร์ตี้ และแคมปัส
    เป็นหลัก ในปี 2551 บริษัทได้ขยายการขายในส่วนขนมขึ้นรูปมากกว่าร้อยละ 8
    กลยุทธ์หลักของบริษัท คือ การสร้างขนมขึ้นรูปรสชาติเค็ม ซึ่งถือเป็นส่วนแบ่งใหญ่ของตลาด
    ซึ่งทั้งปาร์ตี้ และแคมปัส เป็นขนมรสหวาน ส่วนไบตี้ และผลิตภัณฑ์ใหม่ที่มีรสชาติเค็ม
    คงเป็นผลิตภัณฑ์ที่บริษัท มุ่งเน้นในการสร้างฐานตลาดให้ใหญ่ขึ้นในอนาคต

    บริษัทมีการแบ่งลักษณะของลูกค้าออกเป็น 4 ประเภทใหญ่ ตามลักษณะการดำเนินธุรกิจดังนี้

1.  ร้านค้าประเภท Hypermarket และ Supermarket

2.  ร้านค้าประเภท Convenient Store และ Gas Station Store

3.  ร้านค้าประเภทค้าส่ง

4.  ร้านค้าประเภทสต็อคคิสท์ (ศูนย์กระจายสินค้า)

(ข) สภาพการแข่งขันภายในอุตสาหกรรม

การแข่งขันในตลาดขนมขบเคี้ยวในปัจจุบันมีผู้ประกอบการจำนวนมาก ทำให้เกิดการแข่งขันสูง
ตลาดเปราะบาง
อ่อนไหวง่ายจากการเปลี่ยนและทดลองใช้ของผู้บริโภคจากผลิตภัณฑ์หนึ่งสู่อีกผลิตภัณฑ์หนึ่ง
ทั้งในตลาดขนมขบเคี้ยวเองและตลาดสินค้าทดแทนอื่น ๆ
เป็นเหตุให้ผู้ผลิตส่วนใหญ่ต้องใช้วิธีการโฆษณาและส่งเสริมการขาย
เพื่อสร้างความรับรู้ในตราสินค้าของตนเองในกลุ่มผู้บริโภค ทั้งนี้ จากข้อมูลการสำรวจส่วนแบ่งตลาด
ปี 2551 ซึ่งจัดทำโดย Nielsen
พบว่ามีผู้ประกอบการรายใหญ่สามรายแรกสามารถครองส่วนแบ่งร้อยละ 50 ของมูลค่าตลาดรวม
บริษัท มีอัตราส่วนแบ่งการตลาดสูงเป็นอันดับ 2 ของตลาดขนมขบเคี้ยวรวม รองจากบริษัท
ฟริโตเลย์ (ประเทศไทย) จำกัด

(3) การจัดหาผลิตภัณฑ์หรือบริการ

บริษัท ตั้งอยู่ที่อาคารเบอร์ลี่ ยุคเกอร์ ชั้น 2 เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตย กรุงเทพมหานคร 10110 มีโรงงานผลิต ประกอบด้วย ที่ดินประมาณ 15.2 ไร่
และอาคารสำนักงาน โรงงานและคลังสินค้าประมาณ 23,513 ตารางเมตร ตั้งอยู่ที่ 225/10 หมู่
1 นิคมอุตสาหกรรมเทพารักษ์ ตำบลบางเสาธง อำเภอบางเสาธง จังหวัดสมุทรปราการ

กำลังการผลิตและปริมาณการผลิต

กำลังการผลิตและการอัตราการใช้กำลังการผลิต ของผลิตภัณฑ์ขนมขบเคี้ยว ในช่วง 3
ปีที่ผ่านมาเป็นดังนี้

  -------------------------------- ------------ ------------ ------------
                                   2551         2550         2549

  กำลังการผลิตเต็มที่ (หน่วย : ตัน)       18,254       18,254       18,254

  ปริมาณการผลิตจริง (หน่วย : ตัน)       9,585        9,163        8,884

  การใช้กำลังการผลิต (ร้อยละ)          52.5         50.2         48.7

  อัตราเพิ่มของปริมาณการผลิต (ร้อยละ)    4.6          3.1          37.5
  -------------------------------- ------------ ------------ ------------

นอกจากสินค้าที่ผลิตเองแล้ว บริษัทได้ทำการว่าจ้าง บริษัท Want Want ซึ่งตั้งอยู่ที่ 3 Xin Yuan
Road, Yonghe Economic Zone of GETDD (Guangzhou Economic and Technology
Development District) Guangdong Province, China
ในฐานะหุ้นส่วนทางธุรกิจระยะยาวให้ผลิตข้าวอบกรอบ “โดโซะ” เพื่อจำหน่ายในประเทศอีกด้วย
ทั้งนี้เพื่อเป็นการขยายกลุ่มลูกค้าและฐานธุรกิจของบริษัท

วัตถุดิบที่ใช้ในการผลิต

วัตถุดิบที่ใช้ในการผลิตส่วนใหญ่เป็นผลผลิตจากเกษตร
ซึ่งเป็นการนำผลผลิตทางเกษตรมาแปรรูปเพื่อเพิ่มมูลค่า
และเป็นการส่งเสริมอาชีพให้เกษตรกรโดยบริษัทมีการส่งเสริมการปลูกมันฝรั่งแบบครบวงจร
โดยจัดหาหัวพันธุ์ ปุ๋ย และเคมีให้เกษตรกรยืม และประกันราคารับซื้อคืน

วัตถุดิบภายในประเทศ ได้แก่ มันเทศ มันฝรั่ง แป้งมันสำปะหลัง น้ำมันปาล์ม น้ำตาลทราย
บรรจุภัณฑ์ต่าง ๆ

วัตถุดิบจากต่างประเทศ ได้แก่ แป้งสาลี เนย เครื่องปรุงรส

การใช้เทคโนโลยีในการผลิต

บริษัท ได้มีการลงทุนและพัฒนาเครื่องจักรและเทคโนโลยีในการผลิตอย่างต่อเนื่อง
ทั้งจากสหรัฐอเมริกา ยุโรป ออสเตรเลีย และญี่ปุ่น เพื่อให้มีขบวนการผลิตสินค้าที่มีประสิทธิภาพ
ผลิตสินค้าได้มีคุณภาพระดับสากล

บริษัทได้รับใบรับรองการวิเคราะห์อันตรายและจุดวิกฤติ ที่ต้องควบคุมในการผลิตอาหาร (HACCP)
และใบรับรองระบบคุณภาพมาตรฐาน ISO 9001 : 2000 จาก SGS และ UKAS (United
Kingdom Accreditation Services) กับ NAC (The National Accreditation
Council of Thailand) ตามลำดับ ในการผลิตอาหารตามมาตรฐานอย่างครบถ้วน
นอกจากนี้บริษัทยังได้เข้าร่วมโครงการพัฒนาระบบคุณภาพ TQM อย่างต่อเนื่องมาตั้งแต่ปี 2547
กับสถาบันมาตรฐานผลิตภัณฑ์อุตสาหกรรม กระทรวงอุตสาหกรรม
เพื่อให้บริษัทมีระบบคุณภาพและการจัดการด้านการผลิตที่มีประสิทธิภาพและพัฒนาอย่างต่อเนื่อง

ผลกระทบต่อสิ่งแวดล้อม

น้ำเสียจากกระบวนการผลิตของบริษัท
จะผ่านระบบบำบัดน้ำเสียเพื่อให้ได้มาตรฐานก่อนปล่อยไปสู่ระบบบำบัดน้ำเสียส่วนกลางของนิคมอุตสาหกรรมเทพารักษ์
และบริษัทได้ปรับเปลี่ยนการใช้เชื้อเพลิงจากน้ำมันเตาและน้ำมันดีเซลเป็น ก๊าซปิโตเลียมเหลว
(Liquefied Petrolium Gas – LPG) ทั้งหมด
และสามารถที่จะเปลี่ยนไปเป็นก๊าซธรรมชาติได้ในอนาคตเมื่อก๊าซธรรมชาติเข้าถึงโรงงาน

2.3 ผลิตภัณฑ์อุปโภคบริโภค

บริษัท รูเบียอุตสาหกรรม จำกัด

(1) ลักษณะผลิตภัณฑ์หรือบริการ

ดำเนินการผลิตเพื่อจำหน่ายและรับจ้างผลิตสินค้าจำพวก สบู่ แชมพู เครื่องสำอาง ลูกอม
และช็อคโกแลต เพื่อการจำหน่ายทั้งในประเทศและต่างประเทศ
สัดส่วนการจำหน่ายในประเทศและต่างประเทศคิดเป็นร้อยละ 86.4 และร้อยละ 13.6
ของรายได้รวมตามลำดับ ซึ่งจำหน่ายไปยังกลุ่มประเทศอาเซียน ไต้หวัน

โดยสามารถจำแนกยอดขายตามประเภทของผลิตภัณฑ์ ในปีที่ผ่านมา ได้ดังนี้

  ----------------------------------- -----------------------------------
  ประเภท                              ร้อยละ ของยอดขาย

  สบู่                                  53

  ลูกอมและช็อกโกแลต                     27

  เครื่องสำอาง                          20
  ----------------------------------- -----------------------------------

โดยมีรายละเอียดของผลิตภัณฑ์ดังต่อไปนี้

+-----------+----------------------+------------------+---------------+
|           | สบู่                   | เครื่องสำอาง       | ขนม           |
+-----------+----------------------+------------------+---------------+
| ตรายี่ห     | สบู่อาบน้ำแพรอท โกลด์    | ครีมอาบน้ำแพรอท    | ช็อคโกแลต      |
| ้อของเบอร์ลี่ |                      | โกลด์             |               |
| ยุคเกอร์    | สบู่อาบน้ำ นกแก้วพฤกษา   |                  | ตรา Thailand  |
|           |                      | ครีมอาบน้ำ         | Deluxe        |
|           | สบู่อาบน้ำ กาล่า         | นกแก้วพฤกษา       |               |
+-----------+----------------------+------------------+---------------+
| รับจ้างผลิต  | เดทตอล               | เอว่อน            | ซูกัส           |
|           |                      |                  |               |
|           | เบบี้มายด์              | นีเวีย             | คลอลิฟินซี       |
|           |                      |                  |               |
|           | เอว่อน                | Natriv           | สวีท เพอร์เฟค   |
|           |                      |                  |               |
|           |                      | Degaze           |               |
+-----------+----------------------+------------------+---------------+

(2) การตลาดและภาวะการแข่งขัน

(ก) บริษัททำการผลิตโดยยึดหลักคุณภาพ และการบริการจะต้องตรงตามที่ตกลงไว้กับลูกค้า
ให้ความสำคัญในด้านความสะอาด สุขอนามัย และเคร่งครัดตามกฎ GMP, HACCP และ ISO 9001
ส่วนตลาดของสินค้าสบู่นกแก้วจะให้ความสำคัญในเรื่องคุณภาพดี ภาพลักษณ์ดี
ราคาต่ำกว่าคู่แข่งในระดับคุณภาพเดียวกัน ลูกค้ากลุ่มเป้าหมายจะอยู่ระดับรายได้ค่อนข้างดี
ปานกลางและทั่วไปแล้วแต่ชนิดของสินค้า
นโยบายการตั้งราคาบริษัทจะเน้นให้มีราคาถูกกว่าคู่แข่งในระดับคุณภาพเดียวกันร้อยละ 5 - 10
ช่องทางการจำหน่ายผ่านฝ่ายการตลาดและฝ่ายขายของบริษัทในสินค้าตราของบริษัท สำหรับลูกค้า
ผู้ว่าจ้างอื่นเป็นผู้ทำการตลาด และจัดจำหน่ายสินค้าเอง

(ข) สภาพการแข่งขันภายในอุตสาหกรรม

จากผลการวิจัยส่วนแบ่งการตลาดของบริษัท ในปี 2551
สบู่ตรานกแก้วสามารถครองส่วนแบ่งตลาดสูงเป็นอันดับสองรองจากสบู่ตราลักส์ของยูนิลีเวอร์
เมื่อพิจารณาจากด้านปริมาณการผลิตสบู่
การแข่งขันในตลาดสินค้าสบู่ปัจจุบันมีอัตราการขยายตัวค่อนข้างต่ำ
แต่การแข่งขันทางการตลาดมีค่อนข้างสูง
คาดว่าปริมาณความต้องการในประเทศจะขยายตัวตามจำนวนประชากร
ซึ่งขณะนี้บริษัทได้ขยายตลาดจากในประเทศออกสู่ตลาดต่างประเทศมากขึ้น เช่น
ขยายตลาดสบู่ไปสู่ประเทศเพื่อนบ้าน เช่น เมียนมาร์ มาเลเซีย และสิงคโปร์ ในส่วนของการผลิต
บริษัทเป็นผู้รับจ้างผลิตสบู่ก้อนรายใหญ่ที่สุดรายหนึ่งในประเทศ

(3) การจัดหาผลิตภัณฑ์หรือบริการ

(ก) บริษัทมีโรงงานผลิต 3 โรงงาน คือ โรงงานผลิตสบู่ โรงงานผลิตเครื่องสำอาง
และโรงงานผลิตลูกอมและช็อคโกแลต ตั้งอยู่เลขที่ 70 หมู่ 13 ถนนปู่เจ้าสมิงพราย ตำบลหญ้าแพรก
อำเภอพระประแดง จังหวัดสมุทรปราการ 10130กำลังการผลิตในระยะ 3 ปีที่ผ่านมาเป็นดังนี้

+-------------------------------------+----------+----------+--------+
|                                     | 2551     | 2550     | 2549   |
+-------------------------------------+----------+----------+--------+
| ผลิตภัณฑ์สบู่ :                          | 15,000   | 15,000   | 15,000 |
|                                     |          |          |        |
| กำลังการผลิตเต็มที่ (หน่วย ต่อ ตัน)         |          |          |        |
|                                     |          |          |        |
| ปริมาณผลิตจริง (หน่วย ต่อ ตัน)            |          |          |        |
|                                     |          |          |        |
| การใช้กำลังการผลิต (ร้อยละ)             |          |          |        |
+-------------------------------------+----------+----------+--------+
|                                     | 12,607   | 11,797   | 11,834 |
+-------------------------------------+----------+----------+--------+
|                                     | 84       | 79       | 79     |
+-------------------------------------+----------+----------+--------+
| อัตราเพิ่มของปริมาณการผลิต (ร้อยละ)       | 6.9      | -0.3     | 5      |
+-------------------------------------+----------+----------+--------+
| ผลิตภัณฑ์เครื่องสำอาง :                  | 5,000    | 5,000    | 5,000  |
|                                     |          |          |        |
| กำลังการผลิตเต็มที่ (หน่วย ต่อ ตัน)         |          |          |        |
|                                     |          |          |        |
| ปริมาณผลิตจริง (หน่วย ต่อ ตัน)            |          |          |        |
|                                     |          |          |        |
| การใช้กำลังการผลิต (ร้อยละ)             |          |          |        |
+-------------------------------------+----------+----------+--------+
|                                     | 2,268    | 1,892    | 2,022  |
+-------------------------------------+----------+----------+--------+
|                                     | 45       | 39       | 40     |
+-------------------------------------+----------+----------+--------+
| อัตราเพิ่มของปริมาณการผลิต (ร้อยละ)       | 19.9     | -6.4     | 5      |
+-------------------------------------+----------+----------+--------+
| ผลิตภัณฑ์กลีเซอรีน (ผลิตภัณฑ์พลอยได้) :      | 850      | 850      | 850    |
|                                     |          |          |        |
| กำลังการผลิตเต็มที่ (หน่วย ต่อ ตัน)         |          |          |        |
|                                     |          |          |        |
| ปริมาณผลิตจริง (หน่วย ต่อ ตัน)            |          |          |        |
|                                     |          |          |        |
| การใช้กำลังการผลิต (ร้อยละ)             |          |          |        |
+-------------------------------------+----------+----------+--------+
|                                     | 564      | 625      | 611    |
+-------------------------------------+----------+----------+--------+
|                                     | 66       | 74       | 72     |
+-------------------------------------+----------+----------+--------+
| อัตราเพิ่มของปริมาณการผลิต (ร้อยละ)       | -9.8     | 2.3      | -0.7   |
+-------------------------------------+----------+----------+--------+
| ผลิตภัณฑ์ลูกอม :                        | 6,500    | 5,000    | 5,000  |
|                                     |          |          |        |
| กำลังการผลิตเต็มที่ (หน่วย ต่อ ตัน)         |          |          |        |
|                                     |          |          |        |
| ปริมาณการผลิตจริง (หน่วย ต่อ ตัน)         |          |          |        |
|                                     |          |          |        |
| การใช้กำลังการผลิต (ร้อยละ)             |          |          |        |
+-------------------------------------+----------+----------+--------+
|                                     | 4,824    | 4,132    | 3,738  |
+-------------------------------------+----------+----------+--------+
|                                     | 74       | 63       | 75     |
+-------------------------------------+----------+----------+--------+
| อัตราเพิ่มของปริมาณการผลิต (ร้อยละ)       | 16.8     | 10.5     | 49.7   |
+-------------------------------------+----------+----------+--------+

วัตถุดิบที่ใช้ในการผลิต

เน้นนโยบายจัดหาวัตถุดิบจากภายในประเทศเป็นหลัก
มีวัตถุดิบบางชนิดที่หาซื้อในประเทศไม่ได้และหรือไม่ได้มาตรฐานจะสั่งจากต่างประเทศเช่น
หัวน้ำมันหอม หัวเชื้อ และเคมีภัณฑ์ เป็นต้น ซื้อจากประเทศฟิลิปปินส์ สิงคโปร์ อังกฤษ อเมริกา
วัตถุดิบที่ซื้อได้ในประเทศได้แก่ น้ำมันปาล์ม น้ำมันมะพร้าว น้ำตาลทราย และกลูโคส เป็นต้น
สัดส่วนการจัดซื้อในประเทศประมาณร้อยละ 85 ต่างประเทศร้อยละ 15

เนื่องจากบริษัทมีประสบการณ์การผลิตมายาวนาน
มีการถ่ายทอดจากผู้ชำนาญการผลิตและการซื้อเทคโนโลยีจากต่างประเทศ
ความพอเพียงของเครื่องจักรและบุคลากร ทำให้บริษัทสามารถบริหารงานได้อย่างมีประสิทธิภาพ
บริษัทได้รับความช่วยเหลือด้านเทคนิคจากผู้เชี่ยวชาญ
ในการให้คำปรึกษาแนะนำสูตรและกรรมวิธีการผลิต แนะนำฝึกสอน ช่วยแก้ปัญหาเมื่อต้องการ
นอกจากนี้บริษัทได้ปรับปรุง
งานด้านระบบคุณภาพอย่างต่อเนื่อง และได้รับการต่ออายุใบรับรองมาตรฐานการผลิตที่ดี GMP
สำหรับการผลิตอาหารและเครื่องสำอาง ในส่วนโรงงานผลิตอาหารได้รับมาตรฐานระบบคุณภาพ
ISO9001 : 2000 และ HACCP บริษัทได้ตั้งหน่วยงานเพื่อรับผิดชอบโครงการพัฒนาและปรับปรุง
เพื่อยกระดับคุณภาพของกลุ่มผู้ผลิตบรรจุภัณฑ์ให้แก่บริษัท มีผู้ผลิตที่ได้รับการรับรอง (Certified
Vendor) ของบริษัทจำนวน 11 ราย ด้านการยกระดับและปรับปรุงโรงงาน
กระบวนการผลิตและความสามารถการผลิต มีระบบการจัดการคุณภาพทั่วทั้งองค์กร (TQM)
บริษัทได้ปรับปรุงระบบคุณภาพน้ำกลั่น เพื่อรองรับตามมาตรฐานของลูกค้า มีระบบการบำบัดน้ำเสีย
โดยน้ำเสียที่ผ่านการบำบัดมีคุณภาพดีกว่าระดับมาตรฐานที่ราชการกำหนด

(ข) ผลกระทบต่อสิ่งแวดล้อม

ตามกระบวนการผลิตของบริษัทจะมีน้ำเสียที่เกิดขึ้นจากการผลิต ซึ่งบริษัทได้มีการติดตั้งหน่วยบำบัด
น้ำเสีย โดยใช้เชื้อแบคทีเรีย เป็นตัวเร่งการย่อยสลาย
จากนั้นเมื่อน้ำที่ได้รับการบำบัดและได้มาตรฐานคุณภาพแล้วก็จะปล่อยสู่ท่อน้ำทิ้งต่อไป

2.4 บริการด้านการตลาดและจัดจำหน่ายสินค้า

ฝ่ายขายและการตลาด และบริษัท บีเจซี มาร์เก็ตติ้ง จำกัด

(1) ลักษณะผลิตภัณฑ์หรือบริการ

ดำเนินธุรกิจการตลาดและเป็นตัวแทนจัดจำหน่ายสินค้าอุปโภคบริโภคที่ผลิตจากบริษัทในเครือและจัดจำหน่ายสินค้าจากผู้ผลิตภายนอก
โดยร้อยละ 64 ของยอดขาย เป็นการทำตลาดและจัดจำหน่ายสินค้าที่ผลิตภายในกลุ่มบริษัท
และยอดขายร้อยละ 36 เป็นการจัดจำหน่ายให้กับผู้ผลิตรายอื่น ๆ

ผลิตภัณฑ์สามารถแบ่งเป็น 2 กลุ่ม ได้แก่ (1) กลุ่มผลิตภัณฑ์อาหารและเครื่องดื่ม (2)
กลุ่มผลิตภัณฑ์เครื่องสำอางและเครื่องใช้ส่วนตัว รายชื่อผลิตภัณฑ์ที่จัดจำหน่ายตามกลุ่มผลิตภัณฑ์ ดังนี้

กลุ่มผลิตภัณฑ์อาหารและเครื่องดื่ม ได้แก่

-   เครื่องดื่มโกโก้ ชนิดชง ยี่ห้อ ดรอสเต้

-   กะทิเอทิพย์

-   เครื่องดื่มวุ้นมะพร้าวกาโตะ

-   นมสดยูเอชที ยี่ห้อ จิตรลดา

กลุ่มผลิตภัณฑ์เครื่องสำอาง และเครื่องใช้ส่วนตัว

-   สบู่ก้อน นกแก้ว และ แพรอทโกลด์ และสบู่เหลว แพรอทโกลด์ และ เดอร์มาพอน

(2) การตลาดและภาวะการแข่งขัน

ลักษณะตลาดแบ่งได้เป็น 2 ลักษณะใหญ่ ๆ ดังนี้

  1. สำหรับ Modern Trade ได้แบ่งออกเป็น 3 ส่วน ได้แก่ ไฮเปอร์มาร์เก็ต ซุปเปอร์มาร์เก็ต
  และร้าน สะดวกซื้อ

2.  Traditional Trade ซึ่งแบ่งออกเป็น ร้านค้าส่งและปลีก ทั้งในกรุงเทพ และต่างจังหวัด

ภาวะการแข่งขัน

สภาพการแข่งขันในปัจจุบันมีสภาพการแข่งขันค่อนข้างสูง โดยมีคู่แข่งขันหลัก ๆ เช่น ยูนิลีเวอร์
คอลเกตปาล์มโอลีฟ พีแซดคัสสัน เป็นต้น จากผลการวิจัยส่วนแบ่งตลาดของบริษัท ปี 2551
สบู่นกแก้วพฤกษา และแพรอทโกลด์ของบริษัท มีส่วนแบ่งในตลาดเป็นอันดับ 2 รองจากสบู่ลักส์ของ
บริษัท ยูนิลีเวอร์ จำกัด เท่านั้น

(3) การจัดหาผลิตภัณฑ์หรือบริการ

(ก) บริษัทตั้งอยู่ที่อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตย กรุงเทพมหานคร 10110 บริษัทมีทุนจดทะเบียนและชำระแล้วจำนวน 100 ล้านบาท
มีจำนวนหุ้น 10 ล้านหุ้น หุ้นละ 10 บาท ประกอบธุรกิจจัดจำหน่ายและการตลาดสินค้าที่ผลิตจาก
กลุ่มบริษัท เบอร์ลี่ ยุคเกอร์และจากบริษัทภายนอก รวมทั้งบริษัทต่างชาติ

(ข) ผลกระทบต่อสิ่งแวดล้อม (ไม่มี)

2.5 บริการด้านการจัดเก็บและจัดส่งสินค้า (โลจิสติกส์)

บริษัท เบอร์ลี่ ยุคเกอร์ โลจิสติกส์ จำกัด

(1) ลักษณะผลิตภัณฑ์หรือบริการ

ดำเนินธุรกิจให้บริการด้านคลังสินค้า รับฝากและบริหารสินค้าคงคลังของลูกค้า
ให้บริการขนส่งเพื่อกระจายสินค้าทั่วประเทศ
รวมทั้งการบริการในฐานะตัวแทนเพื่อดำเนินเรื่องทางพิธีการศุลกากรสำหรับนำสินค้าเข้าและส่งออก
ให้บริการทั้งลูกค้าในกลุ่มบริษัท และลูกค้าภายนอก ธุรกิจแบ่งเป็น 3 กลุ่มใหญ่ คือ

1. คลังสินค้า ให้บริการการตรวจรับสินค้าเข้า การจัดเก็บตามกลุ่ม ชนิด วันหมดอายุ การเบิกของ
การบรรจุหีบห่อใหม่ การจัดหมู่สินค้า การเตรียมใบสั่งสินค้าและการเก็บเงินขณะส่งมอบ
ทั้งหมดเป็นไปตามเกณฑ์หรือเงื่อนไขความต้องการของลูกค้า ปัจจุบัน บริษัท มีคลังสินค้า 3 แห่ง
เนื้อที่รวมประมาณ 50,400 ตารางเมตร และมีรายการสินค้ามากกว่า 16,000 รายการ
(SKU’s) บริษัทได้ลงทุนติดตั้งระบบคอมพิวเตอร์ควบคุมการจัดการคลังสินค้า (WMS ตรา ISIS)
พร้อมด้วยระบบแรควางสินค้าที่ทันสมัยที่สุด ซึ่งก่อให้เกิด
ข้อได้เปรียบและประโยชน์ต่อลูกค้า เช่น
สามารถตรวจสอบและติดตามค้นหารายการสินค้าได้อย่างถูกต้องแม่นยำ
สามารถจัดและควบคุมการจ่ายสินค้าตามระบบ FIFO / FEFO / LIFO ได้อย่างเที่ยงตรง
แยกเก็บสินค้าในพื้นที่เก็บตามอุณหภูมิควบคุมที่ต้องการทั้งห้องอุณหภูมิปกติ ห้องปรับอากาศ (24
องศาเซลเซียส) และห้องเย็น (2 - 8 องศาเซลเซียส) หรือพื้นที่เฉพาะสินค้าตามที่ลูกค้าต้องการ
และความแม่นยำของสินค้าคงคลังที่ระดับร้อยละ 99.9

2. การขนส่ง บริษัทดำเนินการจัดเตรียมสินค้าเพื่อกระจายส่งให้ลูกค้า
การจัดการสายขนส่งด้วยรถของบริษัทเอง
รถเช่าและการประสานงานกับผู้รับเหมารถขนส่งแต่ละสาย
โดยเน้นความสมดุลย์ระหว่างอัตราการใช้ประโยชน์สูงสุดของรถและการบริการตรงเวลาตามที่ลูกค้าต้องการ
ปัจจุบันโดยเฉลี่ย บริษัท กระจายสินค้าประมาณ 25,000 – 40,000 หีบต่อวันทั่วทั้งประเทศ
รวมทั้งการขนส่งแบบเหมาเที่ยว และการจัดการสินค้าคืน

3. ตัวแทนพิธีการศุลกากร บริษัทเป็นตัวแทนที่ได้รับใบอนุญาต (เลขที่ 208)
โดยมีขอบเขตการให้บริการเป็นแบบครบวงจร ทั้งนำเข้า ส่งออก ทางเรือ เครื่องบิน ทางบก
(แบบออนไลน์ทางอีเล็คโทรนิคทั้ง “Green Line” และระบบ “Paperless”)
และครอบคลุมถึงการบริหารค่าระวางสินค้า การแก้ปัญหาการจัดการด้านซัพพลายเชน
รวมทั้งบริการอื่น ๆ ที่เกี่ยวข้อง เช่น การขอคืนอากรมาตรา 19 ทวิ เป็นต้น

(2) การตลาดและภาวะการแข่งขัน

(ก) ด้านการตลาด บริษัทเน้นการให้บริการที่มีคุณภาพ และความพอใจของลูกค้าเป็นหลักสำคัญ
ในราคาที่เหมาะสมและยุติธรรม บริษัทให้บริการลูกค้าซึ่งอยู่ในกลุ่มบริษัท เบอร์ลี่ ยุคเกอร์
เป็นส่วนใหญ่
กว่าร้อยละ 95 อย่างไรก็ตาม
บริษัทมีเป้าหมายที่จะขยายการบริการไปสู่ลูกค้าภายนอกมากขึ้นในแต่ละปีเพื่อสร้างโอกาสทางการตลาด
ที่ผ่านมาบริษัทมีจำนวนลูกค้าหนึ่งรายที่ก่อให้เกิดรายได้เกินร้อยละ 30 คือ บริษัท เบอร์ลี่ ยุคเกอร์
ฟู้ดส์ จำกัด ซึ่งเป็นบริษัทย่อยในกลุ่มบริษัท

การเจริญเติบโตอย่างต่อเนื่องของอุตสาหกรรมยานยนต์และอุตสาหกรรมอิเลกทรอนิคส์
ในประเทศไทย และการทำสัญญาเอฟทีเอกับประเทศคู่ค้าที่สำคัญ
อีกทั้งภาครัฐมีนโยบายส่งเสริมกิจกรรมโลจิสติกส์
อย่างชัดเจน ทำให้ปริมาณความต้องการการใช้บริการทางด้านโลจิสติกส์เพิ่มมากขึ้น ดังนั้น
บริษัทจึงได้จัดตั้งแผนกพัฒนาธุรกิจเพื่อดำเนินการตลาดในเชิงรุกเพื่อเพิ่มจำนวนลูกค้า
และแสวงหาโอกาสทางธุรกิจอย่างต่อเนื่อง

(ข) สภาพการแข่งขันภายในอุตสาหกรรม

การแข่งขันมีความรุนแรงขึ้น
ทั้งจากผู้ให้บริการระหว่างประเทศรายใหญ่และผู้ประกอบการขนส่งที่ขยายไปทำธุรกิจคลังสินค้า
อย่างไรก็ตาม เนื่องจากจำนวนคู่แข่งที่มีคลังสินค้าทันสมัยขนาดใหญ่เทียบเท่าหรือ
ใหญ่กว่าคลังสินค้าของบริษัทมีจำนวนจำกัด การแข่งขันด้านนี้
จึงยังไม่รุนแรงเท่ากับตลาดระดับล่างลงไปที่มีคู่แข่งจำนวนมาก โดยมีประมาณ 11 ราย

(3) การจัดหาผลิตภัณฑ์หรือบริการ

(ก) บริษัทตั้งอยู่เลขที่ 99 อาคารเบอร์ลี่ ยุคเกอร์ ซอยรูเบีย ถนนสุขุมวิท 42 แขวงพระโขนง
เขตคลองเตย กรุงเทพมหานคร 10110 บริษัทมีคลังสินค้า 3 แห่ง ได้แก่

  1) เลขที่ 48 ซอยสมานฉันท์-บาโบส ถนนสุขุมวิท 42 แขวงพระโขนง เขตคลองเตย
  กรุงเทพมหานคร 10110

  2) เลขที่ 91 หมู่ที่ 15 ตำบลบางพลีใหญ่ อำเภอบางพลี จังหวัดสมุทรปราการ 10540

  3) เลขที่ 228 หมู่ที่ 1 ถนนราษฎร์บูรณะ แขวงราษฎร์บูรณะ เขตราษฎร์บูรณะ กรุงเทพมหานคร
  10140

บริษัทเน้นการให้บริการโลจิสติกส์ที่เพิ่มคุณค่าและครบวงจรให้แก่ลูกค้าในกลุ่มบริษัท
และบุคคลภายนอก ตามความคาดหวังของลูกค้า โดยบุคลากรมืออาชีพ ด้วยเทคโนโลยีที่ทันสมัย
และการประสาน
ความร่วมมือกับคู่ค้าในกระบวนการปฎิบัติการที่มีคุณภาพ
เพื่อสร้างผลตอบแทนที่เหมาะสมต่อผู้ถือหุ้นและผู้มีส่วนได้เสีย บริษัทมีนโยบายคุณภาพ คือ
มุ่งให้บริการที่เป็นเลิศพร้อมกับการปรับปรุงอย่างต่อเนื่อง โดยมีจุดมุ่งหมายหลักคือ
บริษัทและลูกค้าจะเติบโตไปพร้อม ๆ กัน
บริษัทเชื่อว่าวิธีที่จะรักษาความสัมพันธ์กับลูกค้าแบบระยะยาวได้นั้น
จะต้องให้บริการที่มีคุณภาพที่สุดและลูกค้าพอใจ บริษัทมีการติดตามสำรวจความพึงพอใจ
และความเข้าใจในความต้องการของลูกค้าอย่างสม่ำเสมอ ทั้งนี้ บริษัทใช้ ISO 9001 : 2000
เป็นเครื่องชี้วัดผลการปฏิบัติงานของบริษัทและมีนโยบายการดำเนินการดังกล่าวอย่างต่อเนื่อง
เพื่อทำให้มั่นใจได้ว่าบริษัทได้บรรลุวัตถุประสงค์
ตามคำมั่นสัญญาในการให้บริการที่มีคุณภาพและการพัฒนาอย่างต่อเนื่อง

(ข) ผลกระทบสิ่งแวดล้อม (ไม่มี)

3. กลุ่มสินค้าและบริการทางเทคนิค

กลุ่มสินค้าและบริการทางเทคนิค สามารถแบ่ง ผลิตภัณฑ์และบริการออกเป็น 5 ประเภท ได้แก่ (1)
สินค้าและบริการทางเวชภัณฑ์ (2) ผลิตภัณฑ์เทคโนโลยีทางภาพ (3) ผลิตภัณฑ์เครื่องเขียน (4)
ผลิตภัณฑ์เคมีอุตสาหกรรม (5) ผลิตภัณฑ์โซดาแอช โดยมีรายละเอียด ดังต่อไปนี้

3.1 สินค้าและบริการทางเวชภัณฑ์

3.1.1 สินค้าด้านเวชภัณฑ์

ฝ่ายเวชภัณฑ์ และบริษัท บีเจซี เฮลท์แคร์ จำกัด

(1) ลักษณะผลิตภัณฑ์หรือบริการ

1.1 ธุรกิจทางด้านเวชภัณฑ์ยา ทำการตลาดและจัดจำหน่ายผลิตภัณฑ์ทางการแพทย์ เช่น เภสัชภัณฑ์
จาก Biosidus S.A. ยา Hemax, ยา Neutromax และ Bioferon, Genzyme ยา
Thymoglobulin, ยา Thyrogen, ยา Synvisc, และ Seprafilm, Daito Corporation
ยา Mecobalamin-Daito, Schwarz ยา Nitrocine, ยา Elantan 20 และ Isoket
Spray, Bio products Laboratory ยา Vigam, ยา Zenalb, SK Chemicals Co.,
Ltd ยา JE vaccine Bayer Finland, ยา Dobuject และ ยา Recofol, Astellas,
Eurodrug, Pierre Fabre, Teijin, Taiko Pharmaceutical

1.2 ธุรกิจทางเวชภัณฑ์ทางการแพทย์ที่เป็นแบบใช้แล้วทิ้ง (Dispossable medical Supply)
เช่น ถุงมือ ผ่าตัด ถุงมือตรวจโรค สายให้น้ำเกลือ เสื้อ gown disposable เสื้อ gown
reusable และ หุ่นฝึก ช่วยชีวิต CPR

1.3 ธุรกิจทางด้านเวชภัณฑ์ร้านขายยา ทำการตลาดและจัดจำหน่ายผลิตภัณฑ์ทางการแพทย์ เช่น
เภสัชภัณฑ์จาก Taiko Pharmaceutical ประเทศญี่ปุ่น ผลิตภัณฑ์เพื่อสุขภาพของ 3M ประเทศ
อเมริกา และถุงยางอนามัยแอนเซลล์ ประเทศออสเตรเลีย

(2) การตลาดและภาวะการแข่งขัน

2.1 เวชภัณฑ์ของบริษัทจำหน่ายเฉพาะในประเทศ กลุ่มลูกค้าคือโรงพยาบาลของรัฐบาล เอกชน
โรงเรียนแพทย์ และคลีนิคทั่วประเทศไทย ยาบางชนิดใช้รักษาโรคต้องอาศัยทีมแพทย์ผู้ชำนาญและ
อุปกรณ์เฉพาะทาง ในขณะที่บางชนิดเป็นยาใหม่ ไม่มีคู่แข่งโดยตรง แต่ราคาสูงและรัฐบาลไม่
รับผิดชอบค่าใช้จ่าย ผู้ป่วยต้องจ่ายเอง

2.2 ธุรกิจทางเวชภัณฑ์ทางการแพทย์ที่เป็นแบบใช้แล้วทิ้ง (Dispossable Medical Supply)
มีภาวะการ แข่งขันในตลาดที่รุนแรง เนื่องจากลักษณะการซื้อจะเป็นการประมูล e-auction
แนวโน้มการตลาด ขยายตัวของตลาดมีมาก โรงพยาบาลต่าง ๆ
ต้องการพัฒนาบุคลากรทางการแพทย์ให้มีคุณภาพ มากขึ้น การแข่งขันมีมาก เนื่องจากมีผลิตภัณฑ์
ในตลาดหลายยี่ห้อ

2.3 ธุรกิจทางด้านร้านขายยา ผลิตภัณฑ์ที่จำหน่ายส่วนมากจำหน่ายเฉพาะในประเทศ
มีลูกค้ากระจาย เป็นจำนวนมากตามกลุ่มของผู้ค้าสินค้าทางเวชภัณฑ์ เช่น ร้านขายยาทั่วไป
ร้านขายยาเชนสโตร์ เช่น บูท วัตสัน กลุ่มคอนวิเนี่ยนสโตร์ กลุ่มดิสเคาท์สโตร์
รวมถึงโรงแรมและสถานบริการทั่วประเทศ
การแข่งขันมีค่อนข้างมากเนื่องจากเป็นสินค้าจำเป็นที่ต้องใช้ในชีวิตประจำวันมีแหล่งผลิตทั้งในและ
ต่างประเทศ ความแตกต่างหลากหลายของสินค้ามีน้อย มักนำราคามาเป็นตัวแข่งขันกัน โดยมี
ความสามารถของการครอบคลุมถึงลูกค้าและการส่งเสริมการขายมาเป็นช่วยในการตัดสินใจในการ
ขาย

(3) การจัดหาผลิตภัณฑ์หรือบริการ

บริษัทตั้งอยู่ที่ อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตยกรุงเทพมหานคร 10110 เริ่มจดทะเบียนจัดตั้งบริษัทเมื่อวันที่ 7 มีนาคม 2546
และเริ่มประกอบการขายสินค้าทั่วประเทศตั้งแต่เดือน พฤษภาคม 2546
ผลิตภัณฑ์ที่จัดจำหน่ายได้นำเข้าจากหลากหลายประเทศ เช่น อังกฤษ อเมริกา อาร์เจนตินา
ฝรั่งเศส เกาหลี ญี่ปุ่น เป็นต้น

3.1.2 สินค้าด้านเครื่องมือและอุปกรณ์ทางการแพทย์

ฝ่ายเครื่องมือและระบบวินิจฉัยทางการแพทย์ ฝ่ายเครื่องมือแพทย์ และบริษัท บีเจซี เฮลท์แคร์
จำกัด

(1) ลักษณะผลิตภัณฑ์หรือบริการ

ทำการตลาดและจัดจำหน่าย อุปกรณ์ทางการแพทย์ เครื่องมือแพทย์ทั้งโรงพยาบาลของรัฐ
และเอกชน ผลิตภัณฑ์ทางการแพทย์และอุตสาหกรรมของ Agfa
เครื่องมือเพื่อการวินิจฉัยและรักษาโรค
เครื่องตรวจอวัยวะภายในด้วยคลื่นเสียงความถี่สูงผลิตภัณฑ์ของ Aloka
เครื่องเอกซ์เรย์ผลิตภัณฑ์ของ Shimad เครื่องเอ็กซเรย์เต้านมผลิตภัณฑ์ของ Hologic
เครื่องอัลตร้าซาวด์ชนิดพกพาผลิตภัณฑ์ของ Sonosite
เครื่องตรวจวัดความหนาแน่นของกระดูกผลิตภัณฑ์ของ Hologic
กล้องจุลศัลยกรรมเพื่อการผ่าตัดผลิตภัณฑ์ของ Leica โคมไฟและเครื่องจี้เพื่อการผ่าตัดผลิตภัณฑ์ของ
KLS Martin เครื่องตรวจคลื่นไฟฟ้าในกล้ามเนื้อและระบบประสาทผลิตภัณฑ์ของ Viasys
Healthcare เครื่องตรวจหัวใจเด็กทารกในครรภ์ผลิตภัณฑ์ของ Huntleigh Healthcare
ระบบจัดเก็บข้อมูลภาพทางการแพทย์ แบบดิจิตอล ผลิตภัณฑ์ของ EBM Technology
และกล้องส่องสำหรับใช้ในการผ่าตัดผลิตภัณฑ์ของ Richard Wolf

(2) การตลาดและภาวะการแข่งขัน

ผลิตภัณฑ์เครื่องมือและอุปกรณ์ทางการแพทย์มีจำหน่ายเฉพาะในประเทศ
มีลูกค้ากระจายเป็นจำนวนมากตามกลุ่มสินค้าต่าง ๆ เช่น โรงพยาบาลของรัฐ
และเอกชนทั่วประเทศ ซึ่งเป็นผู้นำไปใช้เป็นเครื่องมืออุปกรณ์การแพทย์

(3) การจัดหาผลิตภัณฑ์หรือบริการ

(ก) บริษัทตั้งอยู่ที่ อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตยกรุงเทพมหานคร 10110 เริ่มจดทะเบียนจัดตั้งบริษัทเมื่อวันที่ 7 มีนาคม 2546
และเริ่มประกอบการขายสินค้าทั่วประเทศตั้งแต่เดือน พฤษภาคม 2546
ผลิตภัณฑ์ที่จัดจำหน่ายได้นำเข้าจากหลากหลายประเทศทั้งจากเบลเยี่ยม เยอรมัน อเมริกา ญี่ปุ่น
สวิสเซอร์แลนด์

(ข) ผลกระทบสิ่งแวดล้อม

เวชภัณฑ์ทางการแพทย์ที่เป็นแบบใช้แล้วทิ้ง (Disposable medical Supply)
บางชนิดทำลายยาก เช่น เข็มให้ยาที่ติดกับสายน้ำเกลือ
อย่างไรก็ตามเนื่องจากผู้ใช้ผลิตภัณฑ์ส่วนใหญ่เป็นโรงพยาบาล
ซึ่งเป็นองค์กรซึ่งต้องมีมาตรฐานในด้านความปลอดภัยสูงและมีวิธีการกำจัดที่ถูกต้อง
จึงก่อให้เกิดผลกระทบต่อสิ่งแวดล้อมน้อย

3.2 ผลิตภัณฑ์เทคโนโลยีทางภาพ

ฝ่ายเครื่องเขียนและการพิมพ์ และบริษัท บีเจซี อินดัสเตรียล แอนด์ เทรดดิ้ง จำกัด

(1) ลักษณะผลิตภัณฑ์หรือบริการ

ทำการตลาดและจัดจำหน่าย ผลิตภัณฑ์ Agfa ใช้ในธุรกิจกราฟฟิค อุปกรณ์เตรียมการพิมพ์
เครื่องทำแม่แบบสิ่งพิมพ์ระบบดิจิตอล และ เครื่องพิมพ์อิงเจท Super Large format UV
ผลิตภัณฑ์ของ Hewlett Packard เครื่องพิมพ์สีดิจิตอลออฟเซท HP Indigo
เครื่องอัดขยายภาพของ KIS กระดาษอัดรูปสี และเครื่องพิมพ์ ระบบดิจิตอลของ Copal

(2) การตลาดและภาวะการแข่งขัน

ผลิตภัณฑ์ด้านการพิมพ์มีจำหน่ายในประเทศ มีลูกค้ากระจายเป็นจำนวนมากตามกลุ่มสินค้าต่าง ๆ เช่น
โรงพิมพ์และร้านทำแม่พิมพ์ เป็นต้น

(3) การจัดหาผลิตภัณฑ์หรือบริการ

(ก) บริษัทตั้งอยู่ที่ อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตยกรุงเทพมหานคร 10110
โดยมีผลิตภัณฑ์ที่จัดจำหน่ายได้นำเข้าจากหลากหลายประเทศทั้งจากเบลเยี่ยม เยอรมันนี อเมริกา
ญี่ปุ่น สวิสเซอร์แลนด์ อิสราเอล และอินเดีย มีการตกลงราคากันล่วงหน้าตามข้อตกลงทางการค้า

(ข) ผลกระทบสิ่งแวดล้อม ไม่มี

3.3 ผลิตภัณฑ์เครื่องเขียน

ฝ่ายเครื่องเขียนและการพิมพ์ และบริษัท บีเจซี อินดัสเตรียล แอนด์ เทรดดิ้ง จำกัด

(1) ลักษณะผลิตภัณฑ์หรือบริการ

ทำการตลาดและจัดจำหน่ายสินค้าเครื่องเขียนต่าง ๆ ที่ใช้ในสถาบันการศึกษา หน่วยงานราชการ
และสำนักงานทั่วไป ซึ่งนำเข้าจากต่างประเทศและผลิตภายในประเทศ
ภายใต้เครื่องหมายการค้าของผู้อื่น ควบคู่กับของบริษัทเอง ได้แก่ ผลิตภัณฑ์เครื่องใช้สำนักงาน 3M
ภายใต้ยี่ห้อ Scotch ^(®) และ Post-it ^(®) รวมถึงอุปกรณ์โสตทัศนูปกรณ์และแผ่นใส
ผลิตภัณฑ์กาวและเทปลบคำผิดยู้ฮู (UHU) ผลิตภัณฑ์สมุดและกระดาษดั๊บเบิ้ลเอ (Double A)
ผลิตภัณฑ์เครื่องเขียน สตาบิโล (STABILO) ผลิตภัณฑ์เครื่องเขียน
บีเจ (B-Jay) และผลิตภัณฑ์ถ่ายภาพโพลารอยด์ (Polaroid)

(2) การตลาดและภาวะการแข่งขัน

สินค้าเครื่องเขียน มีวางจำหน่ายตามร้านค้าเครื่องเขียน ห้างสรรพสินค้า และ Modern Trades
ชั้นนำทั่วไป โดยมีพนักงานขายให้บริการทั่วประเทศ การแข่งขันของสินค้าเครื่องเขียนมีหลายยี่ห้อ
ทั้งที่ผลิตใน
ประเทศและนำเข้าจากต่างประเทศ โดยเฉพาะสินค้าราคาถูกจากประเทศจีน และสินค้า
House-Brand ของห้างต่าง ๆ กลยุทธ์การแข่งขันที่ใช้ คือการแข่งขันด้านราคา
การบริการหลังการขาย และคุณภาพของสินค้า โดยบริษัทได้เปรียบเชิงการค้าต่อคู่แข่ง
เนื่องจากเป็นธุรกิจที่รับสิทธิในการจัดจำหน่ายอย่างเป็นทางการมาจากบริษัทแม่ที่ดำเนินธุรกิจนี้มาหลายสิบปี
มีชื่อเสียงที่ดีจนลูกค้าไว้วางใจในการซื้อสินค้าและบริการ

(3) การจัดหาผลิตภัณฑ์หรือบริการ

(ก) บริษัทตั้งอยู่ที่ อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตยกรุงเทพมหานคร 10110
โดยมีผลิตภัณฑ์ที่จัดจำหน่ายซึ่งผลิตในประเทศและนำเข้าจากต่างประเทศ เช่น ประเทศจีน เป็นต้น

(ข) ผลกระทบสิ่งแวดล้อม ไม่มี

3.4 ผลิตภัณฑ์เคมีอุตสาหกรรม

ฝ่ายเคมีภัณฑ์อุตสาหกรรม และบริษัท เบอร์ลี่ ยุคเกอร์ สเปเชียลตี้ส์ จำกัด

(1) ลักษณะผลิตภัณฑ์หรือบริการ

การตลาดและการจัดจำหน่ายอยู่ในธุรกิจหลัก 5 กลุ่ม คือ กลุ่มส่วนผสมเบเกอรี่ กลุ่มวัตถุดิบสำหรับ
อาหารและผลิตภัณฑ์เสริมอาหาร กลุ่มวัตถุดิบเพื่อเครื่องสำอางและผลิตภัณฑ์เพื่อสุขภาพ กลุ่ม
ผลิตภัณฑ์อุตสาหกรรม กลุ่มสารปรุงแต่งกลิ่นและรสอาหารและเครื่องดื่มสินค้าภายใต้กลุ่มดังกล่าว
ประกอบด้วย สารเคมีเพื่ออุตสาหกรรม สารทำละลาย สารทำความเย็นและสารปรุงแต่งอาหารสัตว์
สารปรุงแต่งสี ผงสี วัตถุดิบปรุงแต่งในอุตสาหกรรมอาหารและเครื่องดื่ม สารปรุงรส เครื่องสำอาง
และผลิตภัณฑ์ส่งเสริมสุขภาพ รวมทั้งวัตถุดิบเบเกอรี่และฟู๊ดเซอร์วิส ซึ่งผลิตภัณฑ์ส่วนใหญ่จะจัด
จำหน่ายภายใต้ตราสินค้าเดิมของผู้ขาย โดยบางผลิตภัณฑ์มีการปรับเปลี่ยนการบรรจุ หรือการบด
ผสม เพื่อเพิ่มมูลค่าให้แก่สินค้าในห่วงโซ่อุปทาน

(2) การตลาดและภาวะการแข่งขัน

(ก) ในปี 2551 บริษัทยังคงการเติบโตในธุรกิจหลัก ๆ
โดยเฉพาะในกลุ่มวัตถุดิบปรุงแต่งในอุตสาหกรรมอาหารซึ่งได้เพิ่มกลุ่มสินค้า
ตลอดจนถึงการเข้าร่วมงานกับผู้ผลิตรายใหม่
ส่วนกลุ่มสารเคมีเพื่ออุตสาหกรรมและสารปรุงแต่งอาหารสัตว์ ประสบปัญหา
เนื่องจากสภาวะตลาดซบเซาและมีการแข่งขันสูง กลุ่มวัตถุดิบเบเกอรี่
บริษัทประสบความสำเร็จในการรักษาฐานกลุ่มลูกค้าหลักและสามารถขยายฐานกลุ่มเพิ่มขึ้นไปได้อีก
และยังได้ขยายธุรกิจไปยังผลิตภัณฑ์เพื่อสุขภาพและน้ำหอมซึ่งได้รับการตอบสนองจากตลาดเป็นอย่างดี
ผลิตภัณฑ์ส่วนใหญ่นำเข้าจากอเมริกา ยุโรป และเอเซีย ซึ่งมีมากกว่า 50 บริษัท บริษัทมีลูกค้ากว่า
2,500 ราย ซึ่งเป็นลูกค้าภายในประเทศเป็นหลัก ซึ่งอยู่ในกลุ่มของผู้ผลิต ผู้ค้าส่ง
ผู้ค้ารายย่อยทั่วประเทศ

(ข) สภาพการแข่งขันภายในอุตสาหกรรม

บริษัทเป็นผู้นำเข้าเคมีภัณฑ์และสารผสมและปรุงแต่งในผลิตภัณฑ์อาหาร และเครื่องดื่ม รวมทั้งสาร
ปรุงแต่งอาหารสัตว์รายใหญ่ที่สุดของประเทศไทย
ซึ่งมีผลิตภัณฑ์จากบริษัทผู้ขายต่างประเทศที่เป็นที่รู้จัก
และยังเป็นบริษัทคู่ค้ากับกลุ่มบริษัทมาเป็นเวลานาน

ทางด้านการแข่งขันในตลาดยังคงมีสูง โดยมีคู่แข่งหลักในตลาดประมาณ 5 ราย อย่างไรก็ดี
ผลิตภัณฑ์ของบริษัทก็ยังคงได้รับการยอมรับในด้านของคุณภาพ และการจัดส่ง
อีกทั้งการให้บริการจากเจ้าหน้าที่ที่เชี่ยวชาญทั้งทางด้านเทคนิคและมีอุปกรณ์ที่ทันสมัย
ตลอดไปถึงการรอบรู้ในเรื่องลูกค้าและการตลาดเป็นอย่างดี

ผลิตภัณฑ์วัตถุดิบปรุงแต่งอาหารของบริษัท
ได้นำเข้าโดยได้รับใบอนุญาตจากองค์การอาหารและยาทั้งหมด
และได้รับใบอนุญาตฮาลาลจากคณะกรรมการมุสลิมแห่งประเทศไทย

(3) การจัดหาผลิตภัณฑ์หรือบริการ

(ก) บริษัทตั้งอยู่ที่อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตย กรุงเทพมหานคร 10110
ผลิตภัณฑ์ที่นำเข้าทั้งหมดเป็นตราของเจ้าของสินค้าที่นำเข้าจากทวีปยุโรป อเมริกาและเอเซีย
บริษัทมีห้องปฏิบัติการเพื่อพัฒนา สาธิตขั้นตอนพร้อมข้อมูลผลิตภัณฑ์ใหม่ ๆ แก่ลูกค้า ซึ่งประกอบ
ไปด้วยห้องปฏิบัติการผลิตภัณฑ์ขนมปัง เครื่องดื่ม เครื่องสำอางและอาหารคาว
และบริการตอบข้อซักถามในด้านเทคนิคซึ่งได้รับการสนับสนุนด้านข้อมูลจากบริษัทผู้ผลิตสินค้าโดยตรง
ผลิตภัณฑ์ส่วนใหญ่นำเข้าจากอเมริกา ยุโรป และเอเชีย

3.5 ผลิตภัณฑ์โซดาแอช

บริษัท เบอร์ลี่ เอเซียติ๊ก โซดา จำกัด

(1) ลักษณะผลิตภัณฑ์หรือบริการ
เป็นตัวแทนจำหน่ายผลิตภัณฑ์โซดาแอช ซึ่งนำเข้าจากผู้ผลิตในต่างประเทศ และดำเนินการ
บริการนำเข้า จัดเก็บ และกระจายสินค้า ให้แก่ลูกค้าในเขตประเทศไทย

(2) การตลาดและภาวะการแข่งขัน

(ก) บริษัทเป็นตัวแทนจำหน่ายผลิตภัณฑ์โซดาแอช ซึ่งนำเข้าจากผู้ผลิตในประเทศเคนยา
ลูกค้าส่วนใหญ่ของบริษัท เป็นผู้ผลิตบรรจุภัณฑ์แก้ว ลูกค้าหลักในประเทศ มีประมาณ 8 ราย

(ข) สภาพการแข่งขันภายในอุตสาหกรรม

ผลิตภัณฑ์โซดาแอช ซึ่งนำเข้าจากผู้ผลิตในประเทศเคนยานั้น
เมื่อเปรียบเทียบกับคู่แข่งซึ่งเป็นผู้ผลิตจากประเทศพัฒนาแล้ว เช่น สหรัฐอเมริกา หรือ สหภาพยุโรป
รวมทั้งผู้ผลิตรายใหญ่จากประเทศจีน ผู้ผลิตในประเทศเคนยา ถือได้ว่าเป็นผู้ผลิตรายเล็ก
ซึ่งไม่อยู่ในฐานะที่จะแข่งขันในด้านคุณภาพ หากแต่เนื่องจากต้นทุนในการผลิตจากประเทศเคนยา
อยู่ในเกณฑ์ต่ำ เป็นเหตุให้บริษัท สามารถกำหนดราคาสู้คู่แข่งขัน
อื่น ๆ ได้

(3) การจัดหาผลิตภัณฑ์หรือบริการ

(ก) บริษัทตั้งอยู่ที่อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตย กรุงเทพมหานคร 10110

(ข) ผลกระทบต่อสิ่งแวดล้อม ไม่มี

4. กลุ่มธุรกิจต่างประเทศ

กลุ่มธุรกิจต่างประเทศ มีหน่วยงานดูแลธุรกิจด้านต่างประเทศ ได้แก่ (1) บริษัท บีเจซี
อินเตอร์เนชั่นแนล จำกัด (2) เจซี ฟู้ดส์ เอชดีเอ็น บีเอชดี (3) บีเจซี อินเตอร์เนชั่นแนล
คัมปะนี ลิมิเต็ด โดยมีรายละเอียด ดังต่อไปนี้

4.1 บริษัท บีเจซี อินเตอร์เนชั่นแนล จำกัด

จดทะเบียนจัดตั้งบริษัทเมื่อวันที่ 13 พฤศจิกายน 2550 ทะเบียนเลขที่ 0105550119268
ทุนจดทะเบียน 100,000,000 บาท (หนึ่งร้อยล้านบาท) แบ่งออกเป็นหุ้นสามัญ จำนวน
10,000,000 หุ้น มูลค่าหุ้นละ 10
บาท ซึ่งบริษัท เบอร์ลี่ ยุคเกอร์ จำกัด (มหาชน) ถือหุ้นในสัดส่วนร้อยละ 100
ของทุนจดทะเบียนทั้งสิ้นของบริษัท
จัดตั้งเพื่อมารองรับและอำนวยความสะดวกในการสนับสนุนการดำเนินธุรกิจให้แก่บริษัทในกลุ่มเบอร์ลี่
ยุคเกอร์ หน้าที่หลักคือทำหน้าที่เป็นศูนย์กลางในการดำเนินธุรกิจเพื่อช่วยสนับสนุนการส่งออก
กระจายสินค้าของกลุ่มบริษัทไปยังต่างประเทศ และการร่วมลงทุนระหว่างประเทศ

(1) ลักษณะผลิตภัณฑ์และบริการ

เป็นศูนย์กลางในการดำเนินธุรกิจส่งออก สนับสนุนการดำเนินธุรกิจนำเข้า วัตถุดิบการผลิต
และ/หรือสินค้าของกลุ่มบริษัทและของคู่ค้าในการแสวงหาโอกาสลงทุนในต่างประเทศ
รวมถึงการเข้าซื้อกิจการ และการกระทำธุรกิจระหว่างประเทศในรูปแบบต่าง ๆ
รวมถึงเสริมสร้างภาพลักษณะการเป็นบริษัทชั้นนำของภูมิภาค
ซึ่งมุ่งมั่นที่จะขยายกิจการในต่างประเทศ
โดยสามารถเป็นผู้จัดจำหน่ายสินค้าในภูมิภาคนี้ได้อย่างสมบูรณ์แบบ

(2) การตลาดและภาวะการแข่งขัน

(ก) เน้นการให้บริการ และให้การสนับสนุนแก่ธุรกิจของกลุ่มบริษัท
ที่มีเป้าหมายที่จะขยายตลาดสินค้าบรรจุภัณฑ์แก้ว และสินค้าอุปโภคบริโภคสู่ต่างประเทศ

(ข) สภาพการแข่งขันภายในอุตสาหกรรม ไม่มี เนื่องจากบริษัทยังไม่ได้เริ่มประกอบกิจการในปี
2551

(3) การจัดหาผลิตภัณฑ์หรือบริการ

(ก) บริษัทตั้งอยู่เลขที่ 99 อาคารเบอร์ลี่ ยุคเกอร์ ซอยรูเบีย ถนนสุขุมวิท 42 แขวงพระโขนง
เขตคลองเตย

กรุงเทพมหานคร 10110 บริษัทให้บริการและให้การสนับสนุนแก่ธุรกิจของกลุ่มบริษัท
ที่มีเป้าหมายที่จะ

ขยายตลาดสู่ต่างประเทศเป็นหลัก

(ข) ผลกระทบสิ่งแวดล้อม ไม่มี

4.2 เจซี ฟู้ดส์ เอสดีเอ็น บีเอชดี

จดทะเบียนจัดตั้งบริษัทเมื่อวันที่ 20 กุมภาพันธ์ 2527 ทะเบียนเลขที่ 115128- เอ ทุนจดทะเบียน
12,000,000 ริงกิต แบ่งออกเป็นหุ้นสามัญ จำนวน 12,000,000 หุ้น มูลค่าหุ้นละ 1 ริงกิต
ซึ่งบริษัท เบอร์ลี่ ยุคเกอร์ ฟู้ดส์ จำกัด บริษัทย่อยของบริษัท เบอร์ลี่ ยุคเกอร์ จำกัด (มหาชน)
ถือหุ้นในสัดส่วนร้อยละ 100 ของทุนจดทะเบียนที่ชำระแล้วจำนวน 12,000,000 หุ้น
รวมมูลค่าเงินลงทุนทั้งสิ้น 182,488,250.00 บาท

(1) ลักษณะผลิตภัณฑ์หรือบริการ
บริษัทเป็นผู้ผลิตและจัดจำหน่ายมันฝรั่งทอดกรอบ ภายใต้ตราสินค้า “ไว้ส์” ในประเทศมาเลเซีย
ฮ่องกง และบรูไน และเป็นผู้ผลิตขนมขบเคี้ยวและขนมขึ้นรูป ภายใต้ตราสินค้า “คาลบี้”
และขนมขบเคี้ยวอื่น ที่ทำจากมันฝรั่งแท้มันฝรั่งแปรรูป และธัญพืช
รวมทั้งขนมขึ้นรูปภายใต้เครื่องหมายการค้าอื่น ๆ ในประเทศมาเลเซีย

(2) การตลาดและภาวะการแข่งขัน

(ก) บริษัท เบอร์ลี่ ยุคเกอร์ ฟู้ดส์ จำกัด เข้าซื้อกิจการของ เจซี ฟู้ดส์ เอสดีเอ็น บีเอชดี
เพื่อรองรับการขยายตลาดและฐานการผลิตสินค้าในกลุ่มขนมขบเคี้ยวของกลุ่ม
เพื่อนำสินค้าออกสู่ตลาดมาเลเซียและประเทศอื่น ๆ ในแถบภูมิภาคเอเชียตะวันออกเฉียงใต้

(ข) สภาพการแข่งขันภายในอุตสาหกรรม

มันฝรั่งทอดกรอบเป็นสินค้าที่มีส่วนแบ่งตลาดถึงร้อยละ 37
ของมูลค่าตลาดรวมของขนมขบเคี้ยวในประเทศมาเลเซีย และคิดเป็นร้อยละ 51
ของสินค้าขนมขบเคี้ยวที่ผลิตจากมันฝรั่งแท้ โดยขนมขบเคี้ยวที่ผลิตจากมันฝรั่งแท้คิดเป็นร้อยละ 47
และขนมขบเคี้ยวที่ผลิตจากวัตถุดิบอื่น คิดเป็นร้อยละ 53
ของตลาดรวมของขนมขบเคี้ยวในประเทศมาเลเซีย
โดยบริษัทมีส่วนแบ่งตลาดสำหรับสินค้ามันฝรั่งทอดกรอบ ภายใต้ตราสินค้า “ไว้ส์” ร้อยละ 4
ของมูลค่ารวมของสินค้าประเภทดังกล่าว โดยมีคู่แข่งหลัก 3 ราย คือ
ผู้ผลิตสินค้ามันฝรั่งทอดกรอบภายใต้ตราสินค้า “มิสเตอร์ โปเตโต้” “พริงเกิลส์” และ “แจ็ค แอนด์
จิล” ซึ่งมีส่วนแบ่งตลาดร้อยละ 32 ร้อยละ 24 และร้อยละ 14
ของมูลค่ารวมของสินค้ามันฝรั่งทอดกรอบตามลำดับ
การแข่งขันในตลาดของสินค้าประเภทมันฝรั่งทอดกรอบนับว่ามีความรุนแรงที่สุด
เนื่องจากมีผู้ประกอบการจำนวนมากและเป็นธุรกิจที่มีโอกาสในการเติบโตสูง
ในขณะที่การแข่งขันทางการตลาดของสินค้าขนมขบเคี้ยวที่ผลิตจากแป้งมันฝรั่งแปรรูป
ก็เป็นอีกภาคส่วนหนึ่งที่มีการแข่งขันกันอย่างมากในเรื่องของความคุ้มค่าเงิน
การรักษาคุณภาพของสินค้าด้วยบรรจุภัณฑ์ ความมีเอกลักษณ์และรูปทรงของตัวสินค้าเอง
ส่วนการแข่งขันในตลาดขนมขบเคี้ยวรูปแบบอื่นที่ทำจากมันฝรั่งแปรรูป
ธัญพืชและขนมขึ้นรูปนั้นไม่มีความรุนแรง การพัฒนานวัตกรรมทางการผลิตเป็นไปอย่างช้า ๆ
ฐานลูกค้าส่วนใหญ่เป็นร้านค้าในท้องถิ่นประเภท traditional trade
สินค้าดังกล่าวจัดจำหน่ายในราคาต่ำและและมีกำไรมาจากการขายเหมาในปริมาณมาก

(3) การจัดหาผลิตภัณฑ์หรือบริการ

(ก) ผลิตภัณฑ์ที่ผลิตและจัดจำหน่ายหลักเป็นตราของเจ้าของสินค้าในสหรัฐอเมริกาและญี่ปุ่น ได้แก่
“ไว้ส์” และ“คาลบี้” ซึ่งจัดจำหน่ายให้แก่ลูกค้าภายในประเทศมาเลเซียซึ่งอยู่ในกลุ่มของผู้ผลิต
ผู้ค้าส่ง ผู้ค้ารายย่อยทั่วประเทศ และในแถบภูมิภาคเอเชียตะวันออกเฉียงใต้ เช่น ฮ่องกง สิงคโปร์
และบรูไน เป็นต้น

(ข) ผลกระทบต่อสิ่งแวดล้อม ไม่มี

4.3 บีเจซี อินเตอร์เนชั่นแนล คัมปะนี ลิมิเต็ด

จดทะเบียนจัดตั้งบริษัทเมื่อวันที่ 26 มิถุนายน 2551 ทะเบียนเลขที่ 1251076 ทุนจดทะเบียน 100
ล้านเหรียญดอลล่าร์ฮ่องกง หรือ ประมาณ 422.96 ล้านบาท แบ่งออกเป็นหุ้นสามัญ จำนวน
100,000,000 หุ้น มูลค่าหุ้นละ 1 เหรียญดอลล่าร์ฮ่องกง
โดยยื่นขอจดทะเบียนประกอบกิจการอย่างเป็นทางการตามกฎหมายฮ่องกงเมื่อวันที่ 14 สิงหาคม
2551 โดยบริษัทถือหุ้นในสัดส่วนอัตราร้อยละ 100 ของหุ้นที่ออกจำหน่ายแล้วของบริษัท

(1) ลักษณะผลิตภัณฑ์หรือบริการ

บริษัทจัดตั้งเพื่อลงทุนในหุ้นของนิติบุคคลอื่นในต่างประเทศ
การประกอบพาณิชยกรรมและการนำเข้าและส่งออก

(2) การตลาดและภาวะการแข่งขัน

(ก) บริษัทเป็นหน่วยงานสนับสนุนการดำเนินธุรกิจให้แก่
กลุ่มบริษัทในการลงทุนในหุ้นของนิติบุคคลอื่นในต่างประเทศ รวมทั้งสนับสนุนธุรกิจด้านการค้าขาย
นำเข้าและส่งออกในต่างประเทศเป็นหลัก

(ข) สภาพการแข่งขันภายในอุตสาหกรรม ไม่มี เพราะบริษัทยังไม่ได้เริ่มประกอบธุรกิจในปี 2551

(3) การจัดหาผลิตภัณฑ์หรือบริการ

(ก) บริษัทตั้งอยู่ที่ห้องเลขที่ 1504 ซิลเวอร์คอร์ด ทาวเวอร์ 130 ถนนแคนตั้น จิมซาโจ่ย เกาลูน
ฮ่องกง
บริษัทให้บริการและให้การสนับสนุน แก่ธุรกิจของบริษัทในกลุ่มบีเจซี
ที่มีเป้าหมายที่จะขยายการลงทุนและการตลาดสู่ต่างประเทศเป็นหลัก

(ข) ผลกระทบสิ่งแวดล้อม ไม่มี